title: Tohtori Demonicus

text: Douglas Birely oli genetiikkaa tutkiva tiedemies, jonka erikoisalaa olivat erilaiset mutaatiot. Hän työskenteli yksityisessä tutkimuslaitoksessa Kaliforniassa ja kiinnostui suuresti ihmisistä, jotka olivat saaneet yliluonnollisia voimia säteilyn kautta (kuten Hulk). Birely pyysikin työnantajansa lupaa altistaakseen itsensä radioaktiiviselle säteilylle, mutta tästä kieltäydyttiin jyrkästi. Kiellosta huolimatta Birely lavasti laboratorio-onnettomuuden jonka aikana hänen kehonsa altistui kokeelliselle säteilylle. Suureksi hämmästyksekseen Birely ei saanutkaan supervoimia, vaan onnistui ainoastaan tartuttamaan itseensä ihosyövän. Virallisen tutkimuksen yhteydessä selvisi myöhemmin Birelyn teon olleen tahallinen ja hänet erotettiin yhtiön palveluksesta.


title: Tohtori Demonicus

text: Työttömänä Birely sai tietää hyvin radioaktiivisesta meteorista, joka oli pudonnut maapallolle lähellä Aleuttien saaristoa. Birely osti säästöillään veneen ja matkusti saarelle kaivamaan meteorin ylös maasta. Birely kutsui kiveä nimellä Elämänkivi. Löydöksensä pienen osan Birely myi Japaniin suuresta summasta rahaa ja perusti oman tutkimuslaboratorion. Kokeidensa avulla Birelyn onnistui luomaan eläimistä ihmismäisiä hirviöitä, kuten Batragonin, lepakkomaisen olennon.


title: Tohtori Demonicus

text: Ihosyöpä kuitenkin tuhosi Birelyn kehoa ja hän kehitti itselleen suojaavan asun, joka piti syövän kurissa. Samalla Birely alkoi kutsua itseään Tohtori Demonicukseksi. Pian hän palkkasi itselleen pienen armeijan palkkasotureista ja rikollisista ja alisti joukkion avulla valtaansa tukikohtansa lähellä asuneen eskimoheimon. Tohtori Demonicus pakotti eskimot orjatyöhön ja loi heidän avullaan kuljetusaluksen Elämänkivelle. Hänen luomansa hirviöt tarvitsivat Elämänkiven energiaa pitääkseen itsensä hengissä ja aluksensa avulla Demonicus saattoi laajentaa hirviöiden toimintasädettä. Tohtori Demonicus suunnitteli käyttävänsä hirviöitään maapallon tuhoamiseen ja ryöstelyyn.


title: Tohtori Demonicus

text: Demonicuksen epäonneksi YPKVV sai tietää tämän suunnitelmista jäljittäessään toista mutatoitunutta hirviötä, Godzillaa. Godzillan taistellessa Demonicuksen luomuksia vastaan, YPKVV:n joukot pelastivat eskimot vankeudesta ja vangitsi Demonicuksen joukot. Gabriel Jones, YPKVV:n yksi parhaimmista agenteista vangitsi Demonicuksen, mutta superroisto pakeni ennen kuin hänet saatiin tuomiolle. Avun Demonicus sai avaruusrotu myndailta, jotka varustivat Demonicuksen valtavalla satelliitilla, josta käsin Demonicus saattoi jatkaa kokeitaan. Myöhemmin YPKVV tuhosi tämänkin satelliitin.


title: Tohtori Demonicus

text: Elektron järjestäessä Lautta-nimisen superrikollisille varatun vankilan tuhoutumisen ja tätä myötä massiivisen joukkopaon, oli Tohtori Demonicus yksi paenneista vangeista. Hänen tiedetään olevan osallisena mysteerisen Huppu-nimisen superroiston organisoimaa rikollisjärjestöä. Demonicuksen rooli järjestössä on tosin tuntematon.


title: Tohtori Demonicus

text: Tohtori Demonicus ei omaa yliluonnollisia voimia. Hän omaa ikäisensä, säännöllisesti treenavan miehen fyysiset voimat. On kuitenkin huomionarvoista muistaa, että Demonicuksen ihosyöpä alentaa hänen fysiikkaansa huomattavasti.


title: Tohtori Demonicus

text: Hänen todellinen voimansa on hänen nerokas mielensä, jota hän hyödyntää geneettisissä tutkimuksissaan. Tällä alalla hän ei kuitenkaan ole yhtä nerokas kuin Suuri Kehittäjä tai Arnim Zola.


title: Jaakko Okker

text: Jaakko Uolevi Okker (s. 11. joulukuuta 1931 Muolaa) on suomalainen toimittaja ja pakinoitsija.


title: Jaakko Okker

text: Jaakko Okkerin vanhemmat olivat maanviljelijä Johan August Okker ja Hilma Maria Kantee. Hän pääsi ylioppilaaksi 1950 ja valmistui Helsingin yliopistosta valtiotieteen maisteriksi 1958.


title: Jaakko Okker

text: Okker oli toimittajana "Turunmaassa" 1950 sekä "Maakansassa" 1950–1951 ja 1954–1956. 1952 hän oli "Ylä-Vuoksi"-lehden toimitussihteerinä 1952 ja "Keski-Pohjanmaan" toimittajana 1953–1955. Tämän jälkeen Okker oli Suomen kansan ryhtiliikkeen tiedotuspäällikkönä 1956–1958, "Viikkosanomien" toimittajana ja toimitussihteerinä 1958–1961, "Pirkan" päätoimittajana 1961–1965, "Suomen Kuvalehden" erikoistoimittajana 1965–1968 sekä vuodesta 1969 "Helsingin Sanomain" artikkelitoimittajana. Hän oli lisäksi Yleisradion kansainvälisten tapahtumien kommentaattorina radiossa ja televisiossa vuosina 1961–1968 sekä "Ulkopolitiikka"-lehden toimitussihterinä 1967–1968.Okker on tekstittänyt myös monia Kari Suomalaisen piirroskirjoja.


title: Taktinen ydinase

text: Taktinen ydinase on ydinase, joka on tarkoitettu käytettäväksi taistelukentällä. Vertailun vuoksi strategiset ydinaseet on tarkoitettu tuhoamaan asutuskeskuksia ja suuria laitoksia. Taktisia ydinaseita käsitellään yleensä strategian rajattuna osana, ei täysimittaiseen ydinsotaan tarkoitettuina.


title: Taktinen ydinase

text: Taktisiin ydinaseisiin eivät kuulu vain ydinkärjellä varustetut pommit ja ohjukset, vaan myös tykinammukset, maamiinat, syvyyspommit ja torpedot.


title: Taktinen ydinase

text: Pieniä, kahden henkilön kannettavia ydinaseita on kehitetty (kuten Special Atomic Demolition Munition), mutta tarpeeksi suuren tehon ja kannettavuuden yhdistäminen on ollut vaikeaa.


title: Taktinen ydinase

text: On myös kehitetty bunkkerien tuhoamiseen tarkoitettuja ydinaseita.


title: Taktinen ydinase

text: Taktisten ydinaseiden räjähdysvoima on yleensä alempi kuin strategisten, vaikka ne silti ovatkin erittäin voimakkaita. Jotkut ydinaseet voivat toimia molemmissa rooleissa räjähdysvoiman muunneltavuuden takia. Nykyaikaisten taktisten aseiden räjähdysvoima voi olla kymmeniä, jopa satoja kilotonneja, eli moninkertainen verrattuna Hiroshimaan ja Nagasakiin pudotettuihin pommeihin.


title: Taktinen ydinase

text: Joillakin taktisilla ydinaseilla on ominaisuuksia, jotka parantavat niiden suorituskykyä taistelutilanteissa strategisiin aseisiin verrattuna, esimerkiksi räjähdysvoiman muunneltavuus ja neutronikärjet, joilla saadaan vähennettyä laskeumaa ja lisättyä vihollisjoukkojen tappioita.


title: Taktinen ydinase

text: Monet uskovat, että taktisten ydinaseiden käyttö sodassa saattaisi eskaloitua täysimittaiseksi ydinsodaksi. Taktisten aseiden pienen koon vuoksi esimerkiksi terroristien olisi helpompi varastaa niitä, erityisesti poliittisen epävakauden vallitessa (kuten Neuvostoliiton hajotessa). Taktiset ydinaseet muodostivat suuren osan esimerkiksi 1960-luvun ydinasevaltojen ydinasevarastoista.


title: Taktinen ydinase

text: Toisaalta jotkut teoreetikot kylmän sodan aikana uskoivat, että Yhdysvallat olisi ollut alakynnessä ilman taktisia ydinaseita, jos se olisi joutunut sotaan Neuvostoliittoa vastaan, varsinkin koska Yhdysvallat olisi tuskin halunnut aloittaa hyökkäystä strategisilla ydinaseilla. Koska ajateltiin, että "minkä tahansa" ydinaseen käyttö Neuvostoliittoa vastaan käynnistäisi täysimittaisen ydinsodan, taktisten ja strategisten aseiden välille on ollut vaikeampi vetää rajaa.


title: Taktinen ydinase

text: Taktisia ydinaseita voitaisiin käyttää seuraavissa tilanteissa:


title: Leshan

text: Leshan on prefektuuritason kaupunki Kiinan kansantasavallassa Sichuanin maakunnassa, noin 130 km Chengdun eteläpuolella.


title: Leshan

text: Leshan käsittää neljä varsinaista kaupunkipiiriä, neljä piirikuntaa, kaksi autonomista piirikuntaa ja yhden piirikunnallisen kaupungin. Osat ovat seuraavat:Kaupungin alueella virtaa kolme jokea, Minjoki, Dadujoki ja Qingyijoki, joiden yhtymäkohdan välittömässä läheisyydessä sijaitsee maailman suurin Buddhan patsas, "Leshanin jättiläisbuddha". Buddhalaismunkit veistivät patsaan rantakallioon vuosien 719 ja 803 välisenä aikana. Istuva Buddha on 71 metriä korkea, ja sen hartioiden leveys on 28 metriä. Yksistään patsaan pään korkeus on noin 15 metriä.


title: Leshan

text: Leshaniin kuuluvan Emeishanin kaupungin tuntumassa on lisäksi Emei Shan -vuori, joka on yksi neljästä buddhalaisten pyhistä vuorista Kiinassa ja lukeutuu myös UNESCOn maailmanperintökohteisiin.


title: Miekkailu kesäolympialaisissa 1932

text: Los Angelesin kesäolympialaisissa 1932 miekkailussa kilpailtiin seitsemässä lajissa. Miehet kilpailivat sekä henkilökohtaisessa kilpailussa että joukkuekilpailussa kalvalla, säilällä ja floretilla. Naiset kilpailivat ainoastaan henkilökohtaisessa kilpailussa floretilla.


title: Noora Autio

text: Noora Autio on näyttelijä Olga Temosen esittämä fiktiivinen hahmo televisiosarjassa "Salatut elämät". Hahmo on ollut mukana sarjassa vuosina 2007–2008, syksyllä 2009, keväällä 2010 ja syksyllä 2017.


title: Noora Autio

text: Noora on koulutukseltaan valokuvaaja, joka opiskeli ja työskenteli vuosia Lontoossa. Hänen elämäntapansa on ollut hyvin liikkuvainen, mikä sai hänet ikävöimään vanhoja ystäviä ja perhettään sekä lopulta palaamaan Suomeen. Hänen perheeseensä kuuluvat vanhemmat Timo ja Raija Autio sekä adoptoitu pikkusisko Juulia Autio.


title: Noora Autio

text: Nooran tärkein Pihlajakadulta mukaan tarttunut suhde oli Kari Taalasmaa, hänen entinen miesystävänsä, jonka kanssa hän asui jonkin aikaa yhdessä Keniassa. Heillä on myös yhteinen adoptiopoika Benjamin Taalasmaa. Karin ja Nooran yhteinen taival päättyi kuitenkin eroon ja nykyään Kari asuu Benjaminin kanssa Suomessa ja Noora asuu Keniassa.


title: Noora Autio

text: Noora on ammatiltaan valokuvaaja ja on opiskellut alaa Lontoossa vuosien ajan tehden erilaisia töitä, pääasiassa muoti- ja mainoskuvauksia. Valokuvaajan töitä hän on tehnyt Helsingissä muun muassa Snow Teamille sekä kansanedustajaehdokkaille Kristo Päiviselle ja Seppo Taalasmaalle. Valokuvauksen saralla taiteellinen Noora haaveili vapaan taiteilijan urasta. Taiteellista puoltaan Noora pääsikin toteuttamaan järjestäessään HI-virusta kantavista ihmisistä kertovan näyttelyn kahvila Kentauriin.


title: Noora Autio

text: Noora työskenteli myös Tanja Jääskeläisen omistamassa Stellans-ketjun kaupassa. Aluksi Noora oli myymälässä päätoimisenä myyjänä, mutta kuultuaan esimiehensä Ismo Laitelan lyöneen siskoaan hän kieltäytyi enää työskentelemästä tämän alaisena. Tällöin Tanja ylensi Nooran kaupan myymäläpäälliköksi ja Ismon esimieheksi.


title: Noora Autio

text: Keväällä 2007 esitetyssä jaksossa, Noora oli palannut Lontoosta ja saapui Helsinkiin Pihlajakadulle, jonne hänen adoptiosisarensa Juulia oli juuri muuttanut. Miltei heti hän muutti asumaan saman katon alle siskonsa kanssa, ensin väliaikaisesti ja sitten pysyvästi. Siskokset asuivat pitkään yhdessä, kunnes riitaantuivat heidän äitinsä Raijan vierailun jälkeen. Juulia muutti biologisen äitinsä Tanja Jääskeläisen luo. Myöhemmin siskokset sopivat riitansa. Noora asui vähän aikaa Tanjan ja Juulian luona piilossa Kari Taalasmaalta, koska ei halunnut kohdata tätä riidan pelossa.


title: Noora Autio

text: Pian selvisi, että Nooralla on vanhoja tuttuja Pihlajakadulla, nimittäin Ami Vainio. Noora seurusteli teini-ikäisenä Amin kanssa sarjan ulkopuolella. Suhde päättyi Nooran muutettua yllättäen Lontooseen. Nooran palattua Suomeen ja muutettua sisarensa luokse Pihlajakadulle he tapasivat Nooran jonkin aikaa kestäneen välttelyn jälkeen rappukäytävässä. Juuri edellisestä lyhyehköstä suhteestaan Minnaan eronnut Ami tunsi kiinnostuksen heräävän jälleen Nooraa kohtaan. Noora kertoi Amille ulkomaille lähtönsä syyt ja he ehtivät viettää aikaa yhdessä sekä suudella. Myöhemmin tuli selväksi, ettei Nooralla ollut enää romanttisia tunteita Amia kohtaan. Kaksikko pysyi silti ystävinä.


title: Noora Autio

text: Suomeen palatessaan Noora kantoi mukanaan myös raskasta salaisuutta. Hän oli nimittäin saanut HIV:n entiseltä poikaystävältään. Lääkkeiden avulla Noora pystyi elämään varsin normaalia elämää. Aluksi hän kertoi sairaudestaan vain Juulialle. Sittemmin Noora on kertonut avoimesti sairaudestaan muun muassa Maarit Salinin televisio-ohjelmassa "Salin kuningatar". Keväällä 2008 hän myös järjesti aiheesta kertovan valokuvanäyttelyn Kentaurissa.


title: Noora Autio

text: Kari Taalasmaa palasi Tampereelta Pihlajakadulle erottuaan entisestä puolisostaan Katja Vainiosta ja ihastui nopeasti temperamenttiseen Nooraan. Pian Noorakin mieltyi huumorintajuiseen Kariin. Noora ei uskaltanut kertoa Karille HIV-positiivisuudestaan, mikä sai hänet vetäytymään tilanteista aina, kun suhde oli etenemässä intiimimpään suuntaan. Tämä aiheutti eripuraa parin välillä, mutta kun Kari ymmärsi rakastavansa Nooraa, hän sanoi haluavansa edetä naisen tahdissa. Kun Noora vihdoin rohkaistui kertomaan Karille sairaudestaan, tämä järkyttyi tiedosta ja syytti Nooraa salailusta ja sanoi olevansa onnellinen siitä, ettei mennyt sänkyyn Nooran kanssa. Kari ja Noora olivat hetken aikaa välirikossa keskenään, kunnes Kari tajusi haikailevansa Nooran perään. Hän meni tapaamaan Nooraa ja puhui tämän kanssa asiat selviksi. He suutelivat ja päättivät aloittaa seurustelun uudelleen. Osoittaakseen Nooralle olevansa luotettavampi kuin tämän entinen poikaystävä, Kari meni HIV-testiin, jonka tulos oli negatiivinen. Tuloksia odottaessaan Kari ymmärsi, miten epävarmaa Nooran elämän täytyy olla päivittäin. Nooran HIV paljastui Juulian lipsauttamana myös heidän äidilleen, kun tämä saapui Pihlajakadulle tapamaa tyttäriään.


title: Noora Autio

text: Karin ja Nooran suhde näytti etenevän tasaisesti jopa niin hyvin, että Kari kosi Nooraa. Kihlaus kuitenkin purkaantui, kun Noora päätti julkistaa sairautensa järjestämänsä HIV-aiheisen valokuvanäyttelyn yhteydessä, mitä Kari ei kyennyt sulattamaan. Pian Noora alkoi voida pahoin, jolloin sekä Noora että moni muu huolestui hänen terveydestään. Lääkärissä selvisi Nooran olevan raskaana ja hän paljasti asian Karille kevään 2008 päätösjaksossa. Kari hermostui jälleen, koska pelkäsi saaneensa itse tartunnan tai Nooran pettäneen häntä. Noora pohti aborttia, mutta päätti kuitenkin pitää lapsen. Pian Kari kosi Nooraa uudelleen, tällä kertaa suorassa lähetyksessä, kun Noora oli Maarit Salinin haastateltavana "Salin kuningatar"-ohjelmassa HIV:stään. Vastaus oli kuitenkin kielteinen, mutta yllättäen Noora kosikin Karia jo seuraavassa jaksossa. Häiden ja yhteisen kodin hankinnan suunnittelu käynnistyi, mutta pari päätti ensin muuttaa Taalasmaille säästääkseen rahaa omaa kotia varten. Ultraäänitutkimuksissa selvisi, että Noora odotti yhden lapsen sijaan kaksosia.


title: Noora Autio

text: Hääpäivän koittaessa Kari ei suostunut kutsumaan isäänsä Seppoa häihin, jos tämä ottaisi naisystävänsä Helena Kuulan mukaansa. Niinpä Seppo jätti tulematta häihin. Noora suuttui, jäi yksin huoneeseensa ja sai keskenmenon, jossa toinen lapsista menehtyi. Myöhemmin sairaalassa Noora sai komplikaatioita ja toinenkin lapsi menehtyi. Noora kuuli vahingossa Karin ja Isabella Holmin keskustelun, jossa Kari sanoi että lasten elämä olisi saattanut olla vaikeaa mahdollisen HIV:n vuoksi ja epäili että ehkä oli parempi, että Nooran raskaus meni kesken. Noora päätti jättää Suomen ja suuntasi vanhempiensa luokse Keniaan.


title: Noora Autio

text: Noora palasi sarjaan Kentaurin räjähdyksessä kuolleen adoptiosisarensa Juulian hautajaisiin syksyllä 2009. Hän tapasi myös Karin ja järkyttyi tajutessaan tämän seurustelevan Isabellan kanssa. Kari tunnusti rakastavansa Nooraa edelleen ja olevansa pahoillaan kaikesta. Kari pyysi Nooralta toista mahdollisuutta, mistä Noora suuttui ja käski miehen pois luotaan. Kari ja Noora saivat kuitenkin sovittua asiansa, mutta Noora palasi Keniaan.


title: Noora Autio

text: Myöhemmin Noora palasi Pihlajakadulle mukanaan kenialainen adoptiolapsi Benjamin. Noora lämmitteli vanhaa suhdettaan Kariin ja asui Taalasmailla poikansa kanssa. Noora ja Kari rakastuivat jälleen toisiinsa, menivät kihloihin ja lähtivät Benjaminin sekä Oona Kivirannan kanssa Keniaan.


title: Noora Autio

text: Karin palattua Pihlajakadulle kevään 2014 päätösjaksossa paljastui, että hän oli varastanut Nooran hyväntekeväisyyskassasta rahaa saadakseen omia bisneksiä pyörimään, mutta joutui huijatuksi, jonka takia Noora oli heittänyt hänet ulos heidän kodistaan. Kari alkoi hankkia rahaa maksaakseen takaisin, mutta saatuaan rahat kokoon, hänelle selvisi että Noora oli jo löytänyt uuden miehen.


title: Noora Autio

text: Syksyllä 2017 Noora saapui selvittämään asioita Karin kanssa saatuaan Karilta omituisen kännipuhelun. Lisäksi Noora halusi teini-ikäiseksi kasvaneen poikansa Benjaminin muuttavan takaisin luokseen Keniaan. Benjamin itse ei halunnut palata, sillä Nooran uusi mies eli hänen isäpuolensa ei miellyttänyt häntä. Noora ja Kari olivat vähällä palata yhteen, mutta Kari valitsi Nooran sijaan poliisina työskentelevän Lindan, jonka kanssa oli naimisissa. Niinpä Noora palasi tyhjin käsin takaisin Keniaan, ilman Karia tai Benjaminia.


title: Noora Autio

text: Nooran esittely Salattujen elämien nettisivuilla


title: Laulajan testamentti (Irwin Goodmanin albumi)

text: Laulajan testamentti on suomalaisen laulajan Irwin Goodmanin kokoelma-albumi. Se julkaistiin vuonna 1998.


title: Sylhet

text: Sylhet (, ) on kaupunki Koillis-Bangladeshissa lähellä Intian rajaa Surmajoen varrella. Kaupunki on Sylhetin alueen ja sen osan, Sylhetin piirikunnan keskus. Vuonna 2011 Sylhet oli Bangladeshin viidenneksi väkirikkain kaupunki. Sylhet on maan tärkeimpiä talous-, hallinto-, liikenne- ja koulutuskeskuksia.


title: Sylhet

text: Vuonna 2011 Sylhetin kaupungin väkiluku oli 479 837 ja pinta-ala 26,5 km².


title: Sylhet

text: Koko Sylhetin piirikunnan väkiluku oli 3 434 188 ja pinta-ala oli 3 490 km². Piirikunta on yksi Bangladeshin neljästä tärkeimmästä teealueesta. Vuonna 2013 piirikuntaan kirjattiin 20 teetilaa, jotka kattoivat yhteensä 52,5 neliökilometrin alueen, ja joiden yhteenlaskettu vuositiuotanto oli 5,5 miljoonaa teekiloa.


title: Talonpojan ralli

text: Talonpojan ralli oli Yleisradion tuottama maatalousläheinen kilpailuohjelma, jota esitettiin kesäkausilla 1993–1998. Ohjelman tunnusmusiikin sävelsi Savukoskella asuva Toivo Keränen (s. 1942) Ohjelmassa muun muassa ajettiin kilpaa traktorilla ja harrastettiin muuta leikkimielistä kilpailua sekä haasteltiin maaseudun asukkaita ja esiteltiin kauniita suomalaisia maisemia. Ohjelmaa juonsivat Jorma Korhonen ja Lasse Tervonen.


title: Talonpojan ralli

text: Vuonna 1998 Talonpojan rallin voittivat Ari ja Mirja Koistinen Sonkajärveltä.


title: Maastohiihdon maailmancup 2007–2008

text: Maastohiihdon maailmancup 2007–2008 oli historian 27. virallinen maailmancup-kausi. Se alkoi 27. lokakuuta 2007 Düsseldorfista, Saksasta ja päättyi 16. maaliskuuta 2008 Bormiossa, Italiassa.


title: Miekkailu kesäolympialaisissa 1936

text: Berliinin kesäolympialaisissa 1936 miekkailussa kilpailtiin seitsemässä lajissa. Miehet kilpailivat sekä henkilökohtaisessa kilpailussa että joukkuekilpailussa kalvalla, säilällä ja floretilla. Naiset kilpailivat ainoastaan henkilökohtaisessa kilpailussa floretilla.


title: Valentin Haüy

text: Valentin Haüy (13. marraskuuta 1745 – 19. maaliskuuta 1822) oli ranskalainen kaunokirjallisuuden professori ja ensimmäisen sokeille tarkoitetun koulun perustaja. Haüy kehitti myös kohokirjoitusjärjestelmän, joka levisi käyttöön melko laajalti; nykyään käytössä on Louis Braillen myöhemmin kehittämä pistekirjoitusjärjestelmä. Haüya kuvataan usein ”sokeiden apostoliksi”. Hänen veljensä oli kuuluisa mineralogisti René-Just Haüy.


title: Valentin Haüy

text: Haüy syntyi Saint-Just-en-Chaussée’ssa, Oisen departementissa, Ranskassa, vuonna 1745. Haüy kävi koulua hänen isoveljensä kanssa synnyinkaupungin lähekkä sijainneessa premonstratenssilaisessa luostarikoulussa. Valentinista ei tullut koskaan pappia, vaan varhaisopintojen jälkeen Haüy matkusti Pariisiin, jossa hän tutustui kaunokirjallisuuteen sekä moderneihin kieliin. Myöhemmin hän pääsi töihin ulkoministeriöön tulkkaamaan ulkomailta lähetettyjä viestejä.


title: Valentin Haüy

text: Haüyn muistetaan hänen omistautumisestaan sokeiden koulutuksen hyväksi. Inspiraatio syntyi vuonna 1771, kun hän näki eräässä Pariisin lähiössä järjestetyillä markkinoilla burleskin näytelmän, jossa sokeasta kerjääjästä tehtiin yleisen pilkan kohde. Näytelmä sai Haüyn ajattelemaan, että hänen tulisi tehdä työtä köyhien kouluttamisen eteen. Saman aikaisesti Charles-Michel de l'Épée työskenteli jälkeenjääneiden ja kuurojen hyväksi. Kesäkuussa vuonna 1784 Haüy näki ensimmäisen oppilaan Saint-Germain-des-Présin luostarin oven edessä. Oppilas oli 16-vuotias Francois Lesueur. Hän oli kerjännyt ja sokea syntymästäänsä lähtien.


title: Valentin Haüy

text: Haüy kuoli Pariisissa vuonna 1822 ja hänet haudattiin Père-Lachaisen hautausmaalle.


title: Muinaispersian kieli

text: Muinaispersian kieli on muinaista Persiaa 500–300-luvuilla eaa. hallinneiden akemenidien aikana puhutusta iranilaisesta kielestä käytetty nimitys. Sitä puhuttiin ilmeisesti valtakunnan ydinalueella nykyisen Iranin lounaisosassa. Muinaispersian historiallisia jatkajia ovat keskipersia, klassinen uuspersia sekä nykypersia, tadžikki ja dari.


title: Muinaispersian kieli

text: Kieli tunnetaan nuolenpääkirjoituksella mm. kallioon, kivipaasiin, maljakoihin, sinetteihin, savi-, kulta- ja marmoritauluihin tehdyistä akemenidikuninkaiden piirtokirjoituksista. Niitä on löydetty laajan valtakunnan eri puolilta Iranista, Turkista ja Egyptistä. Muinaispersialaisia ovat ilmeisesti myös eräät aramealaisella kirjaimistolla laaditut piirtokirjoitukset. Lisäaineistoa tarjoavat aramealaisissa, elamilaisissa, akkadilaisissa ja kreikkalaisissa teksteissä esiintyvät muinaispersialaiset erisnimet ja lainasanat.


title: Muinaispersian kieli

text: Muinaispersia kuuluu iranilaisten kielten lounaisryhmään. Vaikka se oli akemenidien äidinkieli, valtakunnan yleiskielenä toimi aramea, ja virkakielinä käytettiin myös akkadia ja elamia. Kirjoituksissa ei ole havaittu murre-eroja. Niissä esiintyy mm. meedialaisia ja aramealaisia lainasanoja. Aramea on vaikuttanut myös tekstien syntaksiin. Mitään todisteita laajemman muinaispersialaisen kirjallisuuden olemassaolosta ei ole säilynyt.


title: Muinaispersian kieli

text: Muinaispersia on nuolenpääkirjoitukseen perustuvista kirjoitustavoista nuorin, mutta sillä ei ole suoraa historiallista yhteyttä muihin vastaaviin järjestelmiin. Sen merkit ovat muodoltaan omaperäisiä ja yksinkertaisia. Kirjaimisto sisältää 36 aakkos- ja tavumerkkiä, viisi ideogrammia, yhden ligatuurin, numerot ja sananrajaa osoittavan merkin. Kirjoitusjärjestelmän tulkinnan aloitti saksalainen filologi Georg Friedrich Grotefend vuonna 1802.


title: Niche

text: Niche on sivistyssana, joka tarkoittaa erityisen sopivaa toiminta-aluetta, paikkaa tai lokeroa jollekin asialle, olennolle tai ihmiselle.


title: Niche

text: Niche-sana on englanninkielinen lainasana. Sanan alkuperä on latinan sanassa pesä. Suomenkielisenä sanan alkumuotona voitaneen pitää "nissi"-sanaa.


title: Niche

text: Biologiassa tietyn lajin niche on sen ekologinen lokero eli sille sopiva elinympäristö, johon laji on erikoistunut.


title: Niche

text: Liiketaloudessa erityisesti markkinoinnissa puhutaan nicheistä erotuksena laajemmasta markkinasegmentin käsitteestä. Niche viittaa kapeammin määriteltyyn ryhmään markkinasegmentin sisällä, jonka tarpeita ei ole riittävästi tyydytetty. Se voi myös viitata tietyn segmentin alasegmenttiin.


title: Niche

text: Niche on yleensä pieni markkina-alue, joka ei kiinnosta kilpailumielessä monia yrityksiä. Siksi niche-markkinoilla toimivat yleensä pienet yritykset, joiden asiakkaat ovat valmiita maksamaan korkeampaa hintaa erikoistuneemmista tuotteista ja palveluista.


title: Kirsti Kuronen

text: Kirsti Kuronen (s. 28. heinäkuuta 1966 Lempäälä) on suomalainen kirjailija. Hän on kirjoittanut pääasiassa lasten- ja nuortenkirjoja, mutta myös kolme runokokoelmaa ja yhden aikuisten romaanin.


title: Kirsti Kuronen

text: Kuronen on koulutukseltaan humanistististen tieteiden kandidaatti. Hän opiskeli Tampereen yliopistossa Suomen kirjallisuutta, mediakulttuuria ja naistutkimusta. Kuronen työskenteli 17 vuotta kameramiehenä Yle TV2:lla. Lisäksi hän on työskennellyt lehtitoimittajana ja tv-ohjaajana.


title: Kirsti Kuronen

text: Vapaaksi kirjailijaksi Kuronen ryhtyi vuonna 2009.


title: Kirsti Kuronen

text: Kuronen on saanut vuonna 2005 Lempäälän kunnan kulttuuritekopalkinnon ja Kariston säätiön tunnustuspalkinnon. Vuonna 2011 Kuronen sai Topelius-palkinnon teoksestaan "Piruettiystävyys". "Paha puuska" valittiin Suomen edustajaksi IBBY:n kunnialistalle 2016, ja sille myönnettiin Tampereen kaupungin kirjallisuuspalkinto 2015.


title: Harriet Taylor Mill

text: Harriet Taylor Mill (o.s. "Harriet Hardy"; 8. lokakuuta 1807 Lontoo, Englanti – 3. marraskuuta 1858 Avignon, Ranska) oli englantilainen filosofi ja naisten oikeuksien puolustaja. Hän avioitui lääketukkukauppias John Taylorin kanssa 14. maaliskuuta 1826. Heille syntyi kolme lasta, Herbert (1827), Algernon (1830) ja Helen (1831).


title: Harriet Taylor Mill

text: Harriet Taylor tapasi filosofi ja taloustieteilijä John Stuart Millin vuonna 1830, ja he aloittivat suhteen. Vaikka Mill vieraili Tayloreiden luona lähes päivittäin, John Taylor suhtautui asiaan suvaitsevaisesti. Vuonna 1833 Harriet Taylor muutti kuitenkin miehensä vaatimuksesta erilliseen asuntoon. Tytär Helen muutti äitinsä mukana, ja pojat jäivät isänsä luo. John Taylor sairastui syöpään ja kuoli 18. heinäkuuta 1849. Harriet Taylor huolehti miehestään tämän kuolemaan saakka.


title: Harriet Taylor Mill

text: Harriet Taylor ja John Stuart Mill avioituivat huhtikuussa 1851. Harriet Taylor Mill kuoli tuberkuloosiin vuoden 1858 marraskuussa.


title: Harriet Taylor Mill

text: Harriet Taylor Mill osallistui John Stuart Millin teoksen "Vapaudesta" ("On Liberty", 1859) kirjoittamiseen ja "Principles of Political Economy" (1848) -teoksen yhteiskuntafilosofiaa käsittelevän kappaleen muotoiluun. Hän kirjoitti myös joitakin runoja, kirja-arvosteluja ja esseitä. Heinäkuussa 1851 Taylor Millin artikkeli "The Enfranchisement of Women" julkaistiin "Westminster Review" -lehdessä nimettömänä. Artikkelissaan Taylor Mill esittää pääosin samoja argumentteja naisen asemasta kuin John Stuart Mill vuonna 1869 ilmestyneessä teoksessaan "Naisen asema".


title: Irwin 1943–1991

text: Irwin 1943–1991 on suomalaisen laulajan Irwin Goodmanin kokoelma-albumi. Se julkaistiin vuonna 1994.


title: Robert Shirley

text: Sir Robert Shirley (s. noin 1581 – k. 13. heinäkuuta 1628 Qazvin, Persia) oli englantilainen matkailija ja seikkailija.


title: Robert Shirley

text: Robert Shirley meni veljensä Anthonyn kanssa Persiaan vuonna 1598. Shirley koulutti ja uudisti Persian armeijaa. Robert jäi vielä Persiaan Anthonyn palattua Eurooppaan, sillä hän oli mennyt naimisiin tšerkessinaisen kanssa. Robert Shirley pysyi Persiassa vuoteen 1608, kunnes šaahi Abbas I lähetti hänet diplomaattisiin tehtäviin Jaakko I:n ja muiden eurooppalaisten kuninkaiden hoviin. Shirleyn tehtävänä oli yhdistää kristityt prinssit liittoon persialaisten kanssa turkkilaisia vastaan.


title: Robert Shirley

text: Ensimmäisenä Shirley meni Puolaan, jossa häntä viihdytti kuningas Sigismund. Saman vuoden kesäkuussa Saksassa hän sai keisari Rudolf II:lta jaarlin ja Rooman valtakunnan ritarin arvon. Myös paavi Paavali V vihki Shirleyn jaarliksi. Saksasta hän matkusti Firenzeen, Roomaan, Milanon ja Genovaan. Joulukuussa 1609 Shirley saapui Barcelonaan. Espanjassa Shirley asui vaimonsa kanssa kesään 1611.


title: Robert Shirley

text: Vuonna 1613 Shirley palasi Persiaan, mutta Eurooppa kutsui jälleen vuonna 1615. Shirleyn kolmas matka Persiaan alkoi 1627, mutta pian maahan saapumisensa jälkeen hän kuoli Qazvinissä.


title: Robert Shirley

text: Robert Shirleyn vanhemmat veljet Anthony ja Thomas Shirley olivat myös tunnettuja seikkailijoita.


title: Craig Pollock

text: Craig Pollock (s. 20. helmikuuta 1956 Falkirk, Skotlanti, Iso-Britannia) on liikemies ja kauden 1997 Formula 1 -maailmanmestari Jacques Villeneuven manageri.


title: Craig Pollock

text: Pollock otti Villeneuven suojatikseen ja järjesti tälle ajomahdollisuudet Formula Atlantic- ja CART-sarjoissa. Villeneuve menestyi hyvin ja siirtyi Williamsin F1-talliin kaudeksi 1996. F1-mestaruus heltisi jo seuraavalla kaudella.


title: Craig Pollock

text: Vuonna 1998 Pollock osti jo parhaat vuotensa nähneen Tyrrell Racing -tallin ja nimesi sen British American Racing'ksi (BAR) pääsponsori British American Tobaccon (BAT) nimeen viitaten. Ykköskuljettajaksi palkattiin Villeneuve. Tallin debyyttikausi 1999 oli kaikkea muuta kuin menestyksekäs, sillä se ei saavuttanut lainkaan pisteitä. Seuraavana vuonna menestys oli jo huomattavasti parempaa ja talli sijoittui valmistajien MM-sarjassa viidenneksi. Pääsponsorin odotukset olivat silti Pollockin suurten puheiden jäljiltä kovempia, ja niinpä Pollock ilmoitti joulukuussa 2001 väistyvänsä tallipäällikön paikaltaan tehden tilaa David Richardsille. Pollock pysyi kuitenkin osakkeenomistajana siihen saakka kunnes Honda osti koko BAR-tallin lokakuussa 2005.


title: Craig Pollock

text: Vuonna 2003 Pollock perusti PK Racing -nimisen CART-tallin yhdessä australialaisen liikemiehen Kevin Kalkhovenin kanssa ja oli osaomistajana vuoteen 2004 saakka . Tallissa ajoi vuonna 2003 muun muassa Mika Salo.


title: Craig Pollock

text: Pollockilla oli vuonna 2006 yhä kiinnostusta F1-tallipäällikön tehtäviin, joten hän jätti monien muiden joukossa hakemuksen uudesta F1-tallista kaudeksi kaudeksi 2008. FIA hyväksyi hakemuksista kuitenkin vain yhden, David Richardsin Prodrive-projektin.


title: Craig Pollock

text: Pollock ja Villeneuve lopettivat työsuhteensa Tammikuussa 2008.


title: Craig Pollock

text: Toukokuussa 2011 Pollock ilmoitti perustavansa uuden moottoripajan PURE Corporation, jonka olisi ollut tarkoitus toimittaa ainakin kahdelle F1-tallille moottorit kaudesta 2014 lähtien.


title: FC Eindhoven

text: FC Eindhoven on alankomaalainen jalkapallojoukkue, joka pelaa Jupiler Leaguessa ("Eerste divisie"). Kaudella 2007–08 se oli sarjan 19.


title: FC Eindhoven

text: FC Eindhoven perustettiin marraskuussa 1909 nimellä "EVV Eindhoven". Kaudella 1953–1954 Eindhoven voitti Hollannin mestaruuden. Se oli viimeinen kausi jolloin Hollannissa pelattiin vielä vain amatöörijalkapalloa. Joukkue pelasi Eredivisiessa vuoteen 1957 saakka, kunnes putosi "Eerste divisieen", jossa se pelasi vuoteen 1969 asti. Kaudet 1969–70 ja 1970–71 FC Eindhoven pelasi jopa kolmanneksi korkeimmalla sarjatasolla. Vuonna 1975 FC Eindhoven nousi ylimmälle sarjatasolle, mutta putosi vuonna 1977 jälleen Eerste divisieehen ja on ollut siellä siitä lähtien.


title: FC Eindhoven

text: FC Eindhovenin paikallisvastustaja on PSV Eindhoven. Joukkueiden välisiä otteluita kutsutaan nimellä "Lichtstad Derby". FC Eindhovenilla on ollut vahva kannatus roomalais-katolisten keskuudessa, kun taas PSV on ollut protestanttien kannattama joukkue. FC Eindhoven oli kaupungin joukkueista suurempi vuosina 1930–55.


title: Betti Alver

text: Elisabet ”Betti” Alver (23. marraskuuta 1906 – 19. kesäkuuta 1989) oli virolainen runoilija. Hän syntyi Jõgevassa ja opiskeli Tarton yliopistossa.


title: Betti Alver

text: Alver julkaisi proosaa jo 1920-luvulla, muun muassa romaanin "Tuulearmuke" vuonna 1927, mutta hän nousi yhdeksi vironkielisen kirjallisuuden tunnustetuimmista edustajista vasta runoutensa myötä. Hänen tunnetuimpien julkaisujensa joukkoon kuuluu "Tolm ja tuli" (1936).


title: Betti Alver

text: Alverista tuli vuonna 1934 Viron kirjailijaliiton jäsen. Hän oli kahdesti naimisissa ja kuoli Tartossa 82-vuotiaana.


title: Magnus Carlsen

text: Sven Magnus Øen Carlsen (s. 30. marraskuuta 1990) on norjalainen shakin suurmestari, joka on nykyinen shakin maailmanmestari ja rankattu maailman ykköseksi. Hänen korkein vahvuuslukunsa on 2 882, joka on myös korkein shakin historiassa.


title: Magnus Carlsen

text: Carlsenia on kutsuttu "shakin Mozartiksi". Hän aloitti shakin pelaamisen Suomessa, jossa hän asui isänsä työn vuoksi jonkin aikaa..


title: Magnus Carlsen

text: Carlsen saavutti 13-vuotiaana suurmestarin arvon kautta aikojen toiseksi nuorimpana 26. huhtikuuta 2004. Nykyisin hän on kolmanneksi nuorimpana suurmestariksi tullut.


title: Magnus Carlsen

text: Vuonna 2009 Carlsenista tuli viides pelaaja (Kasparovin, Kramnikin, Anandin ja Topalovin jälkeen), joka on ylittänyt 2 800 ELO-pisteen rajan FIDE:n listalla. Tammikuussa 2010 19-vuotias Carlsen nousi kaikkien aikojen nuorimpana pelaajana maailmanlistan kärkeen, pitäen kärkipaikkaa loppusyksyyn asti. Hän ja vuodesta 2007 maailmanmestarina hallinnut intialainen Viswanathan Anand kamppailivat kaksin listaykkösen paikasta heinäkuuhun 2011, josta lähtien Carlsen on pitänyt maailmanlistan ykköstilaa hallussaan yhtäjaksoisesti 2014 kesäkuuhun asti.


title: Magnus Carlsen

text: Marraskuussa 2013 Carlsen kukisti maailmanmestaruusottelussa Viswanathan Anandin pistein 6½–3½. Siten hänestä tuli 22-vuotiaana kuudestoista kiistaton shakin maailmanmestari. Kesäkuussa 2014 hän voitti myös sekä nopean shakin että pikashakin maailmanmestaruudet, minkä jälkeen hänellä oli kaikki kolme maailmanmestarin arvoa. Carlsen puolusti mestaruuttaan menestyksellisesti ottelussa Anandia vastaan vuoden 2014 marraskuussa. Vuonna 2016 hän jälleen puolusti titteliään voitokkaasti, tällä kertaa venäläistä Sergei Karjakinia vastaan. Marraskuussa 2018 hän puolusti mestaruutta amerikkalaista Fabiano Caruanaa vastaan ja voitti.


title: Magnus Carlsen

text: Carlsenista tuli kautta aikojen toiseksi nuorin suurmestari 26. huhtikuuta 2004, jolloin hän oli vasta 13-vuotias (nykyään kolmanneksi nuorimpana suurmestariksi tullut). Jo hieman aiemmin, tammikuussa 2004, Carlsen tuli tunnetuksi voitettuaan Corus-turnauksen C-ryhmän. Saman turnauksen B-ryhmässä hän sijoittui kaksi vuotta myöhemmin toiseksi voittajan kanssa tasapistein.


title: Magnus Carlsen

text: Carlsen sijoittui vuonna 2007 jaetulle toiselle sijalle arvostetussa Linaresin turnauksessa. Hän voitti samana vuonna Bielin shakkifestivaalien pääryhmän. Voitto oli hänen ensimmäinen korkean tason turnausvoittonsa. Hän eteni välieriin FIDE:n maailmancupissa Hanti-Mansijskissa.


title: Magnus Carlsen

text: Vuonna 2008 Carlsen saavutti jaetun ensimmäisen sijan (Levon Aronianin kanssa) kovatasoisessa Corus-turnauksessa Hollannin Wijk aan Zeessä. Mukana olivat muiden muassa hallitseva maailmanmestari Viswanathan Anand sekä huippunimet Veselin Topalov ja Vladimir Kramnik, joista jälkimmäisen Carlsen voitti mustilla nappuloilla. Hänestä tuli historian nuorin näin korkeatasoisen turnauksen (FIDE:n kategoria 20) voittanut pelaaja. Carlsen vei ylivoimaisesti nimiinsä myös Ukrainassa pelatun Aerosvit-turnauksen, joka kuului 19. kategoriaan.


title: Magnus Carlsen

text: Carlsen nousi 5. syyskuuta 2008 hetkellisesti epävirallisella Live Top List -vahvuuslistalla maailman ykköseksi. FIDE ilmoittaa viralliset Elo-vahvuusluvut vain joka toinen kuukausi (aiemmin joka kolmas kuukausi), mutta Live Top -listalla huippupelaajien suoritukset huomioidaan lähes päivittäin.


title: Magnus Carlsen

text: FIDE:n päätettyä muuttaa MM-valintaperusteita kesken GP-sarjan vuonna 2008 Carlsen ja englantilainen Michael Adams keskeyttivät yhtenä valintakilpailuna toimineen FIDE Grand Prix 2008–2010 -turnaussarjan kahden osakilpailun jälkeen.


title: Magnus Carlsen

text: Syyskuussa 2009 Carlsen ilmoitti Garri Kasparovin toimivan hänen henkilökohtaisena valmentajanaan. Carlsen ja Kasparov olivat työskennelleet yhdessä jo puoli vuotta, ja yhteistyön oli tarkoitus jatkua ainakin koko vuoden 2010. Saman vuoden lokakuussa Carlsen voitti turnauksen Nanjingissa tuloksella 8/10, ja hänen Elo-suoritustasonsa oli 3 002. Tuloksen ansiosta hänestä tuli kautta aikojen viides pelaaja (Kasparovin, Kramnikin, Anandin ja Topalovin jälkeen), joka on ylittänyt FIDE:n listalla 2 800 ELO-pisteen rajan. Marraskuussa 2009 Carlsen voitti Moskovassa pikashakin maailmanmestaruuden. 19-vuotias Carlsen nousi tammikuussa 2010 kaikkien aikojen nuorimpana maailmanlistan kärkeen ja piti paikkaa hallussaan marraskuuhun asti, jolloin Anand syrjäytti hänet toiseksi. Maaliskuussa 2010 Carlsen ilmoitti, että tiivis yhteistyö Kasparovin kanssa päättyy.


title: Magnus Carlsen

text: Carlsen voitti vuoden 2009, 2010 ja vuoden 2011 shakin Oscarin.


title: Magnus Carlsen

text: Carlsen vetäytyi 2010 Maailman shakkiliiton FIDE:n ehdokasotteluista 2011, joihin hän oli saanut paikan vahvuuslukunsa perusteella. Syyksi hän sanoi nykyisen karsintajärjestelmän. Hän piti sitä epäreilusti hallitsevaa mestaria suosivana ja yleensäkin epätyydyttävänä.


title: Magnus Carlsen

text: Tammikuussa 2013 Carlsen saavutti vahvuusluvun 2 861, jolla hän ohitti Kasparovin maailmanennätyksen (2 851).


title: Magnus Carlsen

text: Carlsen kukisti maailmanmestaruusottelussa marraskuussa 2013 Viswanathan Anandin pistein 6½–3½. Siten hänestä tuli 22-vuotiaana 22. marraskuuta 2013 kuudestoista kiistaton shakin maailmanmestari. Carlsen säilytti maailmanmestaruuden vuonna 2014 ottelussa haastaja Anandia vastaan. Marraskuussa 2016 Carlsen puolusti menestyksekkäästi maailmanmestaruuttaan haastaja Sergei Karjakinia vastaan. Kamppailu oli tiukka, sillä Carlsen voitti vasta tie-breakin jälkeen ottelun ollessa tilanteessa 6–6.


title: Si si si

text: Si si si on suomalaisen laulajan Irwin Goodmanin studioalbumi. Se julkaistiin vuonna 1974. Albumin suurimmiksi hiteiksi nousivat nimikappale ”Si si si” ja ”Vain elämää”.


title: Jonas Mekas

text: Jonas Mekas (24. joulukuuta 1922 Semeniskiai, Liettua – 23. tammikuuta 2019) oli yhdysvaltalainen elokuvaohjaaja, elokuvakriitikko, runoilija. Hän on syntyjään liettualainen, mutta joutui toisessa maailmansodassa evakkoleireille ja muutti vuonna 1949 Yhdysvaltoihin.


title: Jonas Mekas

text: Mekas oli erityisesti kokeellisen elokuvan edelläkävijöitä, ja häntä on kutsuttu yhdysvaltalaisen avantgarde-elokuvan kummisedäksi. Hän teki satoja elokuvia ja videoita sekä julkaisi runoja ja omaelämäkerran. Mekasin tunnetuimpia elokuvia ovat "The Brig", joka palkittiin Venetsian elokuvajuhlilla, New Yorkin taidemaailmasta kertova kolmetuntinen dokumentti "Walden", "Reminiscences of a Journey to Lithuania" ja "Lost, Lost, Lost".


title: Jonas Mekas

text: Mekas perusti vuonna 1962 avantgarde- ja underground-elokuvaa levittävän The Film-Makers’ Cooperativen. Hän oli vuonna 1970 perustamassa Anthology Film Archives -arkistoa, johon on sittemmin tallennettu tuhansia kokeellisia elokuvia.


title: Jonas Mekas

text: Vuosikymmeniä alallaan vaikuttanut Mekas on voittanut Liettuan kansallispalkinnon. Hän kuuluu Fluxus-verkostoon. Mekas on myös Užupiksen kunniakansalainen.


title: Arthur Penn

text: Arthur Hiller Penn (27. syyskuuta 1922 Philadelphia – 28. syyskuuta 2010 New York) oli yhdysvaltalainen elokuvaohjaaja. Hänen laajan tuotantonsa kuuluisimmaksi teokseksi on muodostunut "Bonnie ja Clyde" (1967).


title: Arthur Penn

text: Philadelphiassa Pennsylvaniassa syntyneen Pennin muuta tuotantoa edustavat muiden muassa "Ihmeidentekijä" (1962), "Kauhu" (1965), "Armottomat" (1965), "Alicen ravintola" (1969) ja "Pieni suuri mies" (1970). Hän jatkoi uraansa vanhoille päivilleen saakka.


title: Arthur Penn

text: Penn oli vuodesta 1955 naimisissa Peggy Maurerin kanssa, ja hänellä on kaksi lasta. Hän oli ehdolla Oscar-palkinnon saajaksi vuosina 1963, 1968 ja 1970.


title: Arthur Penn

text: Valokuvaaja Irving Penn (1917–2009) oli Arthur Pennin veli. Arthur Penn kuoli 28. syyskuuta 2010 sydänhalvaukseen 88-vuotiaana.


title: La Amistadin suojelualue

text: La Amistadin suojelualue () on Costa Rican ja Panaman yhteinen luonnonsuojelualue Keski-Amerikassa. Alueen pinta-ala on 221 000 hehtaaria. Suojelualue on UNESCOn maailmanperintökohde.


title: La Amistadin suojelualue

text: Suurin osa puistosta on Costa Rican alueella, missä siihen kuuluu osia Talamanca-vuorista ja rantaviivaa sekä Karibianmeren että Tyynenmeren puolella. Puisto on pääosin vaikeakulkuista, ja sinne pääsee helpoimmin Panamasta käsin.


title: La Amistadin suojelualue

text: Alueen ytimessä on noin 6 000 neliökilometriä trooppista sademetsää, jossa elää monia endeemisiä ja harvinaisia kasvilajeja. Puistossa on tavattu seitsemän erilaista tammilajia, noin 400 lintulajia, noin 260 matelija- ja sammakkoeläinlajia. Harvinaisten nisäkäslajien joukossa ovat Länsi-Panaman viimeiset isot kissaeläimet kuten puuma, oselotti, jaguarundi, tiikerikissa ja jaguaari.


title: La Amistadin suojelualue

text: Costa Rican ja Panaman korkeimmat vuoret, 3 819 metrin korkuinen Cerro Chirripó ja 3 475 metriä korkea Volcán Barú sijaitsevan alueella. Parun tulivuoren läheltä on löytynyt jäänteitä esihistoriallisesta ihmisasutuksesta.


title: M/S Mekhanik Tarasov

text: M/S Mekhanik Tarasov () oli vuonna 1975 rakennettu 124,21-metrinen rahtilaiva. Laiva rakennettiin Hollming Oy:n Rauman telakalla. Alus upposi helmikuussa 1982 Atlantilla.


title: M/S Mekhanik Tarasov

text: "Mekhanik Tarasovin" sisaraluksia ovat M/S "Inzenieris Kreilis", M/S "Ion", M/S "Inzhener", M/S "Inzenieris Neciporenko", M/S "Inzenieris Suhorukovs", M/S "Etel", M/S "Alo", M/S "Sea Trader" ja M/S "Algaswaa".


title: M/S Mekhanik Tarasov

text: Vuonna 1975 vastavalmistunut alus luovutettiin Baltic Shipping -varustamolle. Alus sai nimen "Mekhanik Tarasov," ja se rekisteröitiin Neuvostoliiton lipun alle. Kotisatamaksi tuli Leningrad.


title: M/S Mekhanik Tarasov

text: 16. helmikuuta 1982 laiva oli Newfoundlandin edustalla, matkalla Québecistä kohti Eurooppaa. Lastina aluksella oli sanomalehtipaperia. Aluksen reitin varrella raivosi kova myrsky, jonka vuoksi "Mekhanik Tarasov" joutui tuuliajolle. Suuri öljynporauslautta "Ocean Ranger" oli juuri uponnut samalla alueella yli 20-metrisissä aalloissa. Onnettomuudessa kuoli 84 ihmistä.


title: M/S Mekhanik Tarasov

text: "Mekhanik Tarasovin" venäläiskapteeni antoi aluksen olla tuuliajolla ja piti tärkeämpänä sitä, että aluksen 40-henkinen miehistö odotti lähistöllä olevaa toista neuvostoliittolaislaivaa kuin että se hyväksyi ulkomaalaisten avun. Tämä toinen neuvostoliittolaislaiva, M/S "Ivan Dvorskiy", saapui uppoamispaikalle vasta kolmen tunnin kuluttua, jolloin "Mekhanik Tarasov" oli jo painunut syvyyksiin vieden mukanaan koko miehistön. "Ivan Dvorskiy" oli ollut pelastamassa ihmisiä ja ruumiita vedestä yhdessä tanskalaisen troolarin kanssa.


title: Graham Higman

text: Graham Higman (19. tammikuuta 1917 – 8. huhtikuuta 2008) oli brittiläinen matemaatikko, joka tuli tunnetuksi varsinkin saavutuksistaan ryhmäteorian alueella.


title: Graham Higman

text: Higman valmistui Oxfordin yliopistosta, jonka Magdalen Collegen matematiikan Waynflete-professorina hän itse toimi vuosina 1960–1984.


title: Graham Higman

text: Higmanille myönnetyistä palkinnoista tunnetuimpia ovat De Morgan -mitali (1974) ja Sylvester-mitali (1979).


title: Riverside (Kalifornia)

text: Riverside on kaupunki Riversiden piirikunnassa, Kalifornian osavaltiossa, Yhdysvalloissa. Se on piirikuntansa hallintokeskus. Kaupungin asukasluku oli 303 871 vuonna 2010. Kaupungin perusti valtiomies John W. North 1870-luvulla. Se on nimetty läheisen Santa Ana -joen mukaan. Kaupungissa sijaitsee Kalifornian yliopiston Riversiden kampus sekä Kalifornian baptistiyliopisto ja La Sierran yliopisto.


title: Waris Dirie

text: Waris Dirie (s. 1965) on somalialainen kirjailija, malli ja ihmisoikeusaktivisti.


title: Waris Dirie

text: Dirie syntyi Somaliassa, mutta joutui pakenemaan maasta 13-vuotiaana isän aikoessa vaihtaa hänet 61-vuotiaalle miehelle vaimoksi viittä kamelia vastaan. Hän eli laittomasti Britanniassa, mutta on sittemmin muuttanut Wieniin; hänestä tuli Itävallan kansalainen vuonna 2005.


title: Waris Dirie

text: Dirien mallinura lähti käyntiin 1980-luvun lopulla ja hän päätti uransa vuonna 1997. Dirie on myös kirjoittanut kolme kirjaa ja hänen omaelämäkertateoksensa "Aavikon kukka" (, 1998) on käännetty useille kielille, myös suomeksi. Kirjan pohjalta julkaistiin Sherry Hormanin ohjaama elokuva "Aavikon kukka" vuonna 2009.


title: Waris Dirie

text: Dirie on työskennellyt YK:n hyväntahdonlähettiläänä ja puhunut aktiivisesti naisen sukupuolielinten silpomista vastaan. Hänestä tehtiin vuonna 2007 Kunnialegioonan "Chevalier".


title: Blumenau

text: Blumenau [blu:-] on kaupunki Brasiliassa Santa Catarinan osavaltiossa. Kaupungin asukasluku oli 309 011 vuonna 2010.


title: Blumenau

text: Kaupungin perustivat pommerilaiset siirtolaiset vuonna 1850. Blumenaussa on ympäröivän alueen puuvillanviljelyyn perustuvaa tekstiiliteollisuutta.


title: Daniel Wadén

text: Daniel Johannes Wadén (27. heinäkuuta 1850, Degerby – 25. elokuuta 1930 Janakkala) oli suomalainen sähkötekniikan tuntija, koulutukseltaan filosofian maisteri. Häntä on sanottu Suomen puhelintoiminnan isäksi. Hän oli pätevä ja tarmokas puhelintekniikan asiantuntija, jonka ansiosta puhelin ja sähkövalaistus levisivät Suomessa. Hän myös perusti ja johti monia puhelinalan yrityksiä.


title: Daniel Wadén

text: Wadénin vanhemmat olivat kirkkoherra Frans Josef Wadén (1816–1867) ja Laura Maria Wadenstjerna. Hän pääsi ylioppilaaksi Turun lukiosta 1869, valmistui Helsingin yliopistosta filosofian maisteriksi 1873 ja toimi aluksi lennätinvirkailijana vuosina 1871–1883.


title: Daniel Wadén

text: Wadén perusti 1876 Helsinkiin työpajan, jossa hän valmisti soittokelloja, lennättimien komponentteja ja muita heikkovirtatekniikan komponentteja. Wadénin aloitteesta rakennettiin Helsingin ensimmäinen puhelinverkko 1882 ja Helsingin ensimmäinen sähkövalaistuskeskusasema 1884. Hän toimi Helsingin ensimmäisen puhelinlaitoksen toimitusjohtajana 1883–1901. Hän perusti Etelä-Suomeen kaupunkienvälisen puhelinyhtiön, jonka johtajana hän myös toimi 1893–1918.


title: Daniel Wadén

text: Wadén osti vuonna 1884 Turengista Vähähiiden maatilan jonne hän rakennutti suuren, kaksikerroksisen Tapiola-nimisen jugendhuvilan. Metsästystä harrastanut Wadén vuokrasi metsästysmaita muun muassa Harvialan kartanolta ja hän rakennutti maatilalleen riistalinnuille lintuladon ruokinta- ja talvimajapaikaksi sekä metsästyskoiriaan varten koiratarhan jonka yhteydessä oli koirien hoitajien asunto. Hän oli mukana perustamassa Suomen Metsästäjäliittoa vuonna 1921.


title: Daniel Wadén

text: Wadén oli huvilallaan aluksi vain vapaa-aikoinaan mutta muutti sinne vuonna 1903 pysyvästi. Hän myi Vähähiiden maatilansa vuonna 1910 mutta säilytti Tapiolan huvilan itsellään ja asui siellä kuolemaansa saakka. Wadénin kuoltua huvilassa asui hänen tyttärensä vuoteen 1964 saakka ja sen jälkeen huvila oli jonkin aikaa Kalpalinnan laskettelijoiden majoituspaikkana. Huvila on edelleen olemassa ja oli myynnissä vuonna 2018.


title: Daniel Wadén

text: Daniel Wadén oli naimisissa 1891–1922 Aina Rosalia Hildegard Stjerncrantzin (k. 1922) kanssa.


title: Uberaba

text: Uberaba on kaupunki Brasilian kaakkoisosassa Minas Geraisin osavaltiossa.


title: Uberaba

text: Kaupunki sijaitsee noin 370 kilometriä Brasíliasta etelään. Vuonna 1991 siellä asui 199 000 henkeä. Uberaba on merkittävän karjankasvatus- ja maatalousalueen keskus. Siellä on myös sementti-, jalkine- ja sokeriteollisuutta.


title: Keisha Castle-Hughes

text: Keisha Castle-Hughes (s. 24. maaliskuuta 1990) on uusiseelantilainen näyttelijä.


title: Keisha Castle-Hughes

text: Castle-Hughes syntyi Länsi-Australiassa ja muutti nelivuotiaana Uuteen-Seelantiin, jonka kansalaisuuden hän sai vuonna 2001. Hän oli vuonna 2003 ehdolla parhaan naispääosan Oscar-palkinnon saajaksi esikoisroolistaan elokuvassa "Valasratsastaja". Hän oli silloin 13-vuotias, mikä teki hänestä nuorimman tässä kategoriassa Oscar-ehdokkuuden saaneen (Quvenzhané Wallis rikkoi Castle-Hughesin ennätyksen vuonna 2013).


title: Keisha Castle-Hughes

text: Myöhempiä rooleja Castle-Hughesilla on ollut esimerkiksi elokuvissa "" (2005) ja "Matkalla Beetlehemiin" (2006) sekä televisiosarjoissa "The Almighty Johnsons" (2011–2013) ja "Game of Thrones" (2015–).


title: Keisha Castle-Hughes

text: Castle-Hughesilla on 25. huhtikuuta 2007 syntynyt tytär.


title: Väinö Kuisma (keihäänheittäjä)

text: Väinö Kuisma (7. elokuuta 1934 Vuoksenranta – 18. helmikuuta 2015) oli suomalainen keihäänheittäjä.


title: Väinö Kuisma (keihäänheittäjä)

text: Kuisma osallistui ainoana suomalaisena keihäänheittäjänä Rooman 1960 olympialaisiin ja sijoittui neljänneksi 17 senttiä pronssimitalistille, Unkarin Gergely Kulcsárille hävinneenä. EM-kilpailuihin Kuisma osallistui kolmasti: Tukholmassa 1958 hän sijoittui viidenneksi, Belgradissa 1962 kymmenenneksi ja Budapestissa 1966 kuudenneksi.


title: Väinö Kuisma (keihäänheittäjä)

text: Suomen mestaruuden Kuisma voitti vuosina 1958 ja 1960, ja hopealle hän sijoittui kuudesti. Hänen muita tärkeitä saavutuksiaan olivat 30 maaottelua, joista 10 Ruotsi–Suomi maaotteluita, kaksi kultaa poliisien EM-kisoissa ja kolme nuorten SM-kultaa.


title: Väinö Kuisma (keihäänheittäjä)

text: Väinö Kuisma syntyi Vuoksenrannassa 7.8.1934 Pöyryniemen kylässä. Väinö Kuisma oli 5-vuotias, kun hän ensimmäisen kerran jätti kotinsa perheensä kanssa ja lähti evakkoon talvisodan alta Kurikkaan, Oppaan kylään. Kurikasta perhe siirtyi Vehmersalmelle, josta vuonna 1941 perhe pääsi muuttamaan takaisin kotiin Pöyrynummeen. Kesäkuussa 1944 neuvostoarmeijan suurhyökkäyksen vuoksi perhe joutui jättämään lopullisesti kotinsa ja asettumaan Joutsaan. Väinö Kuisma lähetettiin sotalapseksi Mariestadin kylään Ruotsiin kirkkoherra Einar Rutbergin perheeseen ja Väinö viihtyi perheessä oikein hyvin vajaan kahden vuoden ajanjakson ja oppi hyvin puhumaan ruotsin kieltä. Yhteys Ruotsin perheeseen säilyi aikuisikään asti.


title: Väinö Kuisma (keihäänheittäjä)

text: Vuonna 1952 keihäänheitto vakiintui Väinö Kuisman päälajiksi. Pääsy Helsingin olympialaisiin seuraamaan urheilijoiden ja keihäänheittäjien kisaamista oli mieleenpainuva kokemus ja samalla vahvistus sille, että jonain päivänä Kuisma haluaa edustaa Suomea olympiakisoissa.


title: Väinö Kuisma (keihäänheittäjä)

text:
Kesäkuussa 1953 oli tiedossa ensimmäinen ulkomaanmatka Budapestiin ja samana kesänä Oslon Bisletillä Kuisma heitti nuorten Suomen ennätyksen 70,84. Kalevan kisoissa tuli ensimmäinen yleisen sarjan SM-mitali. Kauden maailmantilastossa 1953 Väinö Kuisma oli sijalla 12.
1958 kesällä pidettiin Kalevan kisat Kouvolassa. Suomen mestaruuden voittaminen omassa kotikaupungissa oli mieluinen voitto. Kesän varma kunto varmisti pääsyn EM-kisoihin Tukholmaan, jossa Kuisma oli tuloksellaan 74,90 viides. Unelma edustaa Suomea olympialaisissa toteutui vuonna 1960. Kuisma heitti kisoissa oman ennätyksensä (78,40) ja jäi lopulta 17 cm päähän pronssimitalista tiukan kisan jälkeen.


title: Väinö Kuisma (keihäänheittäjä)

text: Omasta terveydestä huolehtiminen oli Kuismalle hyvin tärkeää. Kuisma innostui kasvisruokavaliosta ollessaan Juntusen opistolla urheiluhierojakurssilla. Kuisma noudatti laktovegetariaanin ruokavaliota noin 10 vuotta, eikä syönyt lainkaan lihaa, kalaa eikä kananmunaa. Kuisma osoitti tällä, että myös voimailulajeissa on mahdollista pärjätä huipulla syömättä lihaa ym.


title: Väinö Kuisma (keihäänheittäjä)

text: Tokion olympiavuonna 1964 Kuisma heitti hyviä tuloksia ja oli SM-kilpailussa Jorma Kinnusen jälkeen toinen tuloksella 81,42. Pettymys oli suuri, kun kisalippu Tokioon jäi saamatta hyvistä näytöistä huolimatta. Kutsut Kuuban kisamatkoille kahdesti vuosina 1965 joulukuussa ja 1966 olivat Kuismalle hyvin mieluisia kisareissuja. Kuisma oli ensimmäinen keihäänheittäjä, joka on heittänyt yli 80 metriä Kuuban maaperällä. Samaisena syksynä ennen Kuuban matkaa Kuisma heitti 3.10.1965 oman ennätyksensä 85,04. Kuisman neljännet suurkilpailut ja samalla viimeiset olivat vuonna 1966 Budapestissa, jossa hän tuli kuudenneksi tuloksella 79,26.


title: Väinö Kuisma (keihäänheittäjä)

text: Väinö Kuisma toimi poliisin alokaskurssista lähtien liikkuvassa poliisissa. Ensimmäinen virkapaikka oli Joensuussa, jonka jälkeen seurasivat Heinola, Mikkeli ja Kouvola. Väinö Kuisma kuului ryhmään, jonka päätehtävänä oli alkoholin salakuljetuksen ja huumekaupan torjunta. Työtehtävien hoito oli Kuismalla aina päätehtävänä ja urheilu oli harrastus.


title: Väinö Kuisma (keihäänheittäjä)

text: Väinö Kuisman elämän viimeinen virallinen edustustilaisuus oli tasavallan presidentin kutsu saapua 6.12.2014 itsenäisyyspäivän vastaanotolle muiden keihään arvokisamitalistien mukana. Väinö Kuisma oli puolisoineen hyvin otettu tästä huomionosoituksesta suomalaisia keihäänheittäjiä ja urheilijoita kohtaan.


title: Caruaru

text: Caruaru [-ru´] on kaupunki Brasilian koillisosassa Pernambucon osavaltiossa. Kaupunki sijaitsee noin 120 kilometriä Recifestä itään. Vuonna 2000 siellä asui 253 000 henkeä. Caruaru on paikallisen maatalousalueen kauppakeskus. Siellä on myös elintarviketeollisuutta.


title: Hugo Dingler

text: Hugo Albert Emil Hermann Dingler (7. heinäkuuta 1881 München, Saksa – 29. kesäkuuta 1954 München, Länsi-Saksa) oli saksalainen tiedemies ja filosofi. Dingler kannatti arjalaista fysiikkaa ja vastusti Albert Einsteinin suhteellisuusteoriaa.


title: Hugo Dingler

text: Dingler syntyi vuonna 1881 Münchenissä, Saksassa. Hänen isänsä Hermann Dingler oli Karl Wilhelm von Nägelin assistenssi ja myöhemmin kasvitieteen professori Aschaffenburgissa ja äiti saksalaisen kemistin Emil Erlenmeyerin tytär Maria. Lukio-opintojen loputtua Aschaffenburgissa, Dingler opiskeli matematiikkaa ja fysiikkaa Erlangenissa, Göttingenissä ja Münchenissä. Häntä opetti muun muassa Ferdinand von Lindemann, Felix Klein, Johannes Stark ja Walter Lietzmann.


title: Hugo Dingler

text: Dingler väitteli filosofian tohtoriksi vuonna 1906 Aurel Vossin ohjaamana. Dingler ei saanut hakemaansa matematiikan dosentin virkaa, hänelle tosin annettiin toinen virka. Dingler kääntyi myöhemmin matematiikasta tieteenfilosofiaan.


title: Hugo Dingler

text: Dingler sai professuurin Darmstadtista, mutta hänet erotettiin kaksi vuotta myöhemmin. Dingler uskoi, että juutalaiset olivat syyllisiä. Todellinen syy kuitenkin oli yliopiston yleinen menojensupistaminen. Dingler liittyi kansallissosialistiseen puolueeseen vuonna 1940 ja sai puolueen kautta itselleen työpaikan. Dinglerin vuonna 1944 julkaistusta teoksesta "Lehrbuch der Exakten Naturwissenschaften" vain 30 kappaletta säästyi sodan yli.


title: Grace Ogot

text: Grace Emily Ogot (o.s. Akinyi, 15. toukokuuta 1930 – 18. maaliskuuta 2015 Nairobi) oli kenialainen kirjailija. Hän oli vuodesta 1959 naimisissa historioitsija Bethwell Allan Ogotin kanssa.


title: Grace Ogot

text: Afrikan merkittävimpien naiskirjailijoiden joukkoon lukeutuneen Ogotin ensimmäinen romaani "The Promised Land" oli vuodelta 1966. Teosten aiheet olivat usein läheisesti kirjailijan itäafrikkalaisiin kotiseutuihin liittyviä.


title: Grace Ogot

text: Ogot tuli tunnetuksi myös novelleillaan, joita hän sai julkaistuiksi jo ennen menestymistään romaanikirjailijana.


title: Nils Abraham af Ursin

text: Nils Abraham af Ursin (vuoteen 1845 Ursin; 17. elokuuta 1785 Iitti – 17. marraskuuta 1851 Helsinki) oli suomalainen lääkäri, professori ja yliopiston rehtori. Hänen mukaansa on nimetty Helsingin Eirassa Ursinin kallio, entinen "Ursinin luoto". Kallion luokse rakennettiin uimalaitos, joka purettiin lopullisesti 1934.


title: Nils Abraham af Ursin

text: Af Ursin oli kirurgian ja lapsenpäästöopin apulainen Turun yliopistossa 1813–1818, anatomian prosektori 1818–1825, anatomian ja fysiologian professori Turussa ja Helsingissä, Helsingin yliopiston rehtori 1839–1845. Hän pyrki edistämään fysiologian tutkimusta ja oikeuslääketiedettä. Tiukkuutensa vuoksi hän joutui huonoihin väleihin opiskelijoiden kanssa. Nils Ursin aateloitiin vuonna 1845.


title: Claus Ogerman

text: Claus Ogerman (29. huhtikuuta 1930 – 8. maaliskuuta 2016) oli Grammy-palkittu saksalainen säveltäjä, sovittaja ja orkestroija, joka tunnetaan muun muassa Antônio Carlos Jobimin kanssa tehdystä yhteistyöstä.


title: Claus Ogerman

text: Ogerman syntyi Racibórzissa nykyisen Puolan alueella ja aloitti uransa pianistina. Hän oli sovittajana tuottelias ja saavutti menestystä useiden musiikkilajien parissa.


title: Claus Ogerman

text: Saksassa työnsä aloittanut Ogerman muutti vuonna 1959 Yhdysvaltoihin. Hän jatkoi uraansa yli 70-vuotiaaksi, ja 2000-luvulla hän sovitti muun muassa Diana Krallin albumin "The Look of Love" (2001).


title: Kemppi

text: Kemppi Oy on vuonna 1949 perustettu suomalainen hitsausalan perheyritys. Se suunnittelee, valmistaa ja myy hitsauslaitteita, -ohjelmistoja ja -ratkaisuja sekä tarjoaa alan palveluja ja konsultointia. Vuonna 2016 Kemppi-konsernin liikevaihto oli noin 112 miljoonaa euroa. Tuotannosta noin 90 prosenttia menee kansainväliseen myyntiin.


title: Kemppi

text: Yrityksen pääkonttori, laitekokoonpano ja elektroniikkatehdas sijaitsevat Lahden Okeroisissa. Lisäksi yrityksellä oli Intian Chennaissa tehdas, joka lakkautettiin syyskuussa 2018. Kempillä oli vuonna 2017 tytäryhtiöitä 13 maassa ja jälleenmyyjiä yli 70 maassa. Yhteensä yrityksen palveluksessa oli vuonna 2017 maailmanlaajuisesti 607 työntekijää.


title: Kemppi

text: Kemppi tuottaa hitsausratkaisuja muun muassa laivanrakennus-, offshore-, kuljetus-, rakennus- ja konerakennus-, automaatio- sekä autoteollisuuden aloille. Yrityksen pääliiketoiminta-alueet ovat Euroopan lisäksi Aasia.


title: Kemppi

text: Kempin maailmanlaajuiseksi kasvanutta liiketoimintaa johdetaan Suomesta,Lahdessa sijaitsevasta pääkonttorista. Hallinto- ja myyntitoimintojen lisäksi Lahden Okeroisten yksikössä on yhtiön tutkimus- ja tuotekehitysosasto, moderni tuotantolaitos sekä vuonna 2009 valmistunut, Suomen suurin elektroniikkatehdas.


title: Kemppi

text: Kempillä on tytäryhtiöitä 13 eri maassa:Yritys perustettiin 23. toukokuuta 1949 Lahdessa nimellä "Veljekset Kemppi Oy". Yritys valmisti aluksi muun muassa betonikärryjä, maitokärryjä, saunankiukaita ja hitsausmuuntajia.


title: Kemppi

text: 1950-luvulla yritys alkoi keskittyä hitsauslaitteistoihin, ja kehitti ensimmäisen hitsaustasasuuntaajansa. Samalla vuosikymmenellä alkoi myös vientitoiminta, ja yksittäisiä tilauksia tuli muun muassa Chilestä, Nigeriasta, Perusta, Thaimaasta, Turkista ja Singaporesta.


title: Kemppi

text: 1960-luvulla Kemppi kehitti tyristoriohjatun tasasuuntaajan lisäksi ensimmäisen MIG/MAG-hitsauslaitteensa. Myös ulkomaankauppa eteni myyntiverkoston laajentuessa Ruotsin kautta muualla Eurooppaan. Vuosikymmenen lopussa Kempillä oli vientiä 20 maahan. Vuonna 1967 yhtiö hankki Lahden Okeroisista 18 hehtaarin maa-alueen, ja rakensi sinne uudet tuotantotilat. Vuonna 1968 yrityksen nimi lyheni muotoon "Kemppi Oy". Samana vuonna yritys sai tasavallan presidentin vientipalkinnon.


title: Kemppi

text: 1970-luvulla Kemppi kehitti maailman ensimmäisen invertterivirtalähteen hitsauskäyttöön. Ensimmäinen invertteritekniikkaan perustuva tuoteperhe, "Hilarc", esiteltiin hitsausmessuilla Essenissä vuonna 1977. Vuonna 1978 Kempin vientitoiminta ylitti kotimaan myynnin ensimmäistä kertaa.


title: Kemppi

text: Vuonna 1980 yrityksen toimitusjohtajaksi nousi yrityksen perustajan, Martti Kempin poika, Jouko Kemppi. 1980-luvun kuluessa yhtiö perusti tytäryhtiöitä lukuisiin maihin, muun muassa Norjaan, Englantiin, Hollantiin, Ranskaan, Länsi-Saksaan, Yhdysvaltoihin, Belgiaan ja Tanskaan.


title: Kemppi

text: Kemppi on sponsoroinut Spykerin F1-tallia kaudella 2007, Force Indian 2009 ja 2012–2015 Williamsin F1-tallia.


title: Jormas (albumi)

text: Jormas on suomalaisen pop-yhtye Jormasin debyyttialbumi vuodelta 1966. Alun perin sen julkaisi Westerlund, mutta Fennica Records julkaisi levystä uusintapainoksen vuonna 1988.


title: 21 romanttista laulua

text: 21 romanttista laulua on suomalaisen laulajan Paula Koivuniemen kokoelma-albumi. Se julkaistiin vuonna 1990.


title: Mons Ivar Mjelde

text: Mons Ivar Mjelde (s. 17. marraskuuta 1967) on norjalainen jalkapallovalmentaja ja entinen hyökkääjä. Kaudella 2017 hän toimii Åsane Fotballin päävalmentajana.


title: Mons Ivar Mjelde

text: Mjelde pelasi urallaan hyökkääjänä Norjassa ja Itävallassa. SK Brannin joukkueessa 1989–90, 1996–00 ja 2001 Mjelde esiintyi yhteensä 160 ottelussa ja teki 72 maalia. Hän oli mukana voittamassa liigahopeaa 1997 ja 2000, pronssia 1999 sekä Norjan cupin hopeaa 1999. Eurokentillä Mjelde oli mukana Brannin joukkueessa 1997 kun joukkue eteni Cup-voittajien Cupin puolivälieriin, joissa se hävisi Liverpoolille. Norjan jalkapallomaajoukkueessa Mjelde pelasi ainoastaan 3 A-maaottelua ja teki niissä kaksi maalia. 1996 hän sai Norjan parhaalle hyökkääjälle myönnettävän Kniksenin palkinnon.


title: Mons Ivar Mjelde

text: Meriitit pelaajanaMjelde aloitti valmennusuransa SK Brannin reservijoukkueessa 2002. Hän nousi liigavalmentajaksi jo seuraavana vuonna, kun hänet nimettiin SK Brannin päävalmentajaksi erotetun Teitur Þórðarsonin tilalle.


title: Mons Ivar Mjelde

text: Ensimmäisellä päävalmentajakaudellaan kokematon Mjelde johdatti SK Brannin liigassa kuudenneksi, mikäli paljon edellisen kauden kahdenteentoista sijaan verrattuna. 2004 Mjelde johdatti Brannin jo liigassa pronssimitaleille, mutta täydellinen jättipotti tuli Norjan cupissa, kun Brann kaatoi finaalissa FC Lyn Oslon 4–1.


title: Mons Ivar Mjelde

text: Kausi 2005 oli Mjeldelle pettymys. Kovista tavoitteistaan huolimatta Brann jäi liigassa kuudenneksi ja putosi cupistakin puolivälierävaiheessa. Mjeldeä kritisoitiin paljon fanien ja median taholta taktikon kykyjen puutteesta. Seuraavalla kaudella Mjelde kuitenkin näytti kaapin paikan ja luotsasi Brannin liigassa hopealle.


title: Mons Ivar Mjelde

text: Lopullisen läpimurtonsa Norjan jalkapallovalmentajien eliittiin Mjelde teki kaudella 2007. Viides kausi Brannin päävalmentajana toi seuralle sen historian kolmannen liigamestaruuden, edellisestä oli kulunut aikaa jo 44 vuotta. Mestaruuden jälkeinen kausi sujui kuitenkin Brannilta heikosti ja Mjelde jätti kauden päätteeksi tehtävänsä päävalmentajana.


title: Mons Ivar Mjelde

text: Kesäkuussa 2009 Mjelde palasi valmennustehtäviin siirryttyään Adecco-liigassa pelaavan Brynen päävalmentajaksi. Seuran jäätyä Adeccoligaenissa kahdeksanneksi Mjelde jätti tehtävänsä. Alkuvuodesta 2011 hän toimi lyhyen aikaa Valestrand Hjellvik FK:n valmentajana.


title: Mons Ivar Mjelde

text: Heinäkuussa 2011 Mjelde palasi pääsarjavalmentajaksi, kun putoamiskamppailuun juuttunut IK Start teki hänen kanssaan vuoteen 2015 ulottuvan sopimuksen. Mjelde ei onnistunut pelastamaan Startia putoamiselta liigasta, mutta jatkoi valmentajana kaudella 2012 Adecco-liigassa. Hän johdatti Startin sarjan voittajaksi kaudella 2012 ja takaisin liigaan. Kaudella 2013 Start säilytti sarjapaikkansa mukavasti sijoittuen yhdeksänneksi ja cupissakin Mjelde luotsasi seuran puolivälieriin. Kaudella 2014 sarjapaikka säilyi kuuden pisteen turvin, mutta kaudella 2015 joukkue vajosi putoamiskamppailuun. Kun peliesitykset eivät parantuneet, Start ja Mjolde purkivat sopimuksen syyskuussa 2015.


title: Mons Ivar Mjelde

text: Elokuussa 2016 Mjeldestä tuli Norjan 1. divisioonassa putoamiskamppailuun vajonneen Fredrikstad FK:n päävalmentaja. Mjelden johdolla FFK nousi putoamisviivan yläpuolelle ja säilytti sarjapaikkansa kolmen pisteen turvin Bryneen. Kauden jälkeen Mjelde jätti seuran. Pian FFK:sta lähtönsä jälkeen Mjeldestä tuli Åsane Fotballin päävalmentaja.


title: Mons Ivar Mjelde

text: Meriitit valmentajana


title: Ylermi

text: Ylermi on suomalainen miehen etunimi.


title: Ylermi

text: Ylermi on ilmeisesti Eino Leinon keksimä nimi. Hän antoi sen Helkavirret-kokoelmansa erään mahtirunon päähenkilölle, korskealle, pakanalliselle talonpojalle. Ylermiä on käytetty myös Yrjön kutsumanimenä eräissä osissa Suomea. Nimi otettiin almanakkaan vuonna 1929, ja nimipäivä on 6. toukokuuta.


title: Ylermi

text: Huhtikuun 2017 loppuun mennessä nimen Ylermi on Väestörekisterikeskuksen mukaan saanut 1034 henkilöä, joista viisi on naisia.


title: Somalian vaakuna

text: Somalian vaakuna otettiin käyttöön 10. lokakuuta 1956. Leopardit tukevat vaakunaa, jonka keskellä oleva tähti on myös Somalian lipussa. Vaakuna oli käytössä jo Italian Somalimaan aikana.


title: 18 suosittua levytystä

text: 18 suosittua levytystä on suomalaisen laulajan Paula Koivuniemen vuonna 1989 julkaistu kokoelmalevy.


title: Pirkan Hiihto

text: Pirkan Hiihto on laturetki, joka hiihdetään vuosittain maaliskuun ensimmäisenä sunnuntaina Kankaanpään Niinisalosta Ylöjärven Teivoon. Pirkan Hiihdon pituus on 90 kilometriä. Pirkan Hiihdon järjestää Pirkan Hiihto ry.


title: Pirkan Hiihto

text: Pirkan Hiihdon ovat ideoineet Erkki Palolampi ja Lauri Pihkala, ja ensimmäinen Pirkan Hiihto hiihdettiin 6. maaliskuuta 1955 jolloin maalin saavutti 381 hiihtäjää. Pirkan Hiihdon osallistujamäärä on 2000-luvun lopulla ollut kahdentuhannen ja kolmentuhannen välillä. Suurimmat osallistujamäärät saavutettiin 1980-luvun alussa, jolloin päästiin yli viiteentuhanteen hiihtäjään.


title: Pirkan Hiihto

text:
Pirkan Hiihdon maali sijaitsi ainakin vuoteen 1975 saakka Lamminpään urheilukentällä. Teivon raviradan valmistuttua maalipaikka siirrettiin nykyiselle paikalle.
Pirkan Hiihto on onnistuttu järjestämään melkein joka vuosi, vaikka lumitilanne on ollut ajoittain haastava. Vuonna 1990 matkana oli olosuhteiden vuoksi vain 70 kilometriä. Vuosina 2014 ja 2017 hiihto jouduttiin perumaan kokonaan.


title: Pirkan Hiihto

text: Pirkan Hiihdon reitti seurailee Pohjankankaan harjumaisemia Niinisalosta Kuninkaanlähteen, Jämin, Varppeen ja Vatulan kautta Hämeenkyrön lentokentälle, jossa on reitin puoliväli. Lentokentältä reitti jatkuu Kyröskosken, Lintuharjun, Rokkakosken, Pentinmaan ja Julkujärven kautta Teivon raviradalle, jossa on maali. Mainituissa paikoilla on järjestetty huolto. Reitin alkuosa on profiililtaan melko tasainen, vaativimmat nousut ovat Kyröskosken jälkeen ja Rokkakoskella, jossa nousua tulee 85 metriä kolmen kilometrin matkalla.


title: Pirkan Hiihto

text: Pirkanhiihtopäivänä on mahdollista hiihtää Retki-Pirkka 52 km (p/v) Niinisalosta Kyröskoskelle ja Puoli-Pirkka 45 km (p/v) Hämeenkyrön lentokentältä Teivoon. Retki-Pirkan maasto on Puoli-Pirkan maastoa helpompaa vähäisempien korkeuserojen vuoksi. Molemmat hiihdot hiihdetään Pirkan Hiihdon reittiä pitkin.


title: Pirkan Hiihto

text: Reppuhiihto on Pirkan Hiihdon suoritus, joka hiihdetään Pirkan Hiihdosta seuraavana lauantaina Pirkan Hiihdon reittiä pitkin. Reppuhiihdossa ei ole ajanottoa eikä huoltoa muualla kuin Kyröskoskella.


title: Pirkan Hiihto

text: Voittajien listalta löytyy muun muassa Veikko Hakulinen yleisestä sarjasta vuonna 1966.


title: Pirkan Hiihto

text: Eniten vuosina 1973 – 1988 hiihdetyn kilpasarjan voittoja on Pentti Tornilla, joka voitti kisan neljästi vuosina 1982–1985.


title: Pirkan Hiihto

text: Eniten Pirkan Hiihdon voittoja on Pekka Virtakoivulla. Hän voitti kilpasarjan vuosina 1987–1988 (kilpasarja lopetettiin vuonna 1989 ja yhdistettiin yleiseen sarjaan), ikämiessarjan (p) vuosina 1990–1998 sekä veteraanisarjan (p) vuosina 1999–2004.


title: Pirkan Hiihto

text: Naisten sarja on hiihdetty vuodesta 1973 lähtien, ja sen on voittanut Orvokki Pajunen kuudesti ja Sisko Kainulainen viidesti.


title: Pirkan Hiihto

text: Pirkan hiihto on yksi neljästä Pirkan Kierrokseen kuuluvasta kuntotapahtumasta. Muut tapahtumat ovat:


title: Eichman

text: Eichman oli kauppiassuku 1600-luvulla Turussa. Suku on luultavasti lähtöisin Saksasta.


title: Eichman

text: Ensimmäinen turkulainen kauppias (oluenpanija, silkkikankaanmyyjä) oli Caspar Eichman jo 1628, oman ilmoituksensa mukaan vuodesta 1615. Hän asui Luostarin Jokikadulla ja toimi raatimiehenä Turussa 6.6.1632-1649. Valvoi sisarensa etuja Mårten Friisin perunkirjoituksessa 2.1637; hänellä oli tuolloin myös omia saatavia. Pormestariksi Uuteenkaupunkiin 1649, jossa virassa oli kuolemaansa asti. Lisäksi hän oli Vaasaporin kreivikunnan hopmannina 1651-1654 sekä vt. päällysmiehenä ja pikkutullin ja aksiisin vuokraajana 1653-1655. Casper Eichman oli Turun edustaja valtiopäivillä 1635 ja 1644 sekä Uudenkaupungin 1655, 1657 ja 1659-1660. Caspar haudattiin 26.1.1668 Turun tuomiokirkkoon. Voidaan arvioida, että Caspar oli syntynyt n. 1590.


title: Eichman

text: Turussa vaikutti myös lyypekkiläinen kauppias Joachim Eichman, joka sai porvarinoikeudet Lyypekissä 1617. Joachim Eichman hukkui kauppamatkalla Turkuun 1638, jonka jälkeen hänen leskensä ja lapsensa perivät hänen talonsa Lyypekissä. Tästä päätellen Joachim Eichman oli Caspar Eichmanin aikalainen - luultavasti samaa ikää.


title: Eichman

text: Suomeen tuli myöhemmin myös toinen Eichman -suku Rügenwaldista.


title: Sincerely!

text: Sincerely! on suomalaisen popyhtye Jormasin toinen studioalbumi. Se julkaistiin vuonna 1968, Suomen lisäksi ainakin Ruotsissa, Saksassa ja Englannissa.


title: Veroparseli

text: Veroparseli on veroesine, maanviljelystä, karjanhoidosta tai muusta maaelinkeinosta saatu tuote, joka vuosittain vahvistettiin verona maksettavaksi kruunulle, mutta myös kirkolle, läänityksen haltijalle tai maan vuokranantajalle.


title: Veroparseli

text: Veroparseli eli tuotteina suorittava vero on työsuoritusveron ohella vanhin tapa kerätä ja vastaanottaa verosuorituksia. Muinainen kirjoitustaidon kehittyminen on osittain tapahtunut juuri veronmaksun muistiinmerkitsemiseksi. Verojen maksuksi käytetyt tuotteet vaihtelivat eri osissa maata. Suomessa saaristossa maksettiin suuri osa veroista kaloina, mutta sisämaassa oli aiemmin riista, myöhemmin esimerkiksi vilja ja voi verotukseen käypiä tuotteita.


title: Veroparseli

text: Tultaessa 1500-luvulle veroparseleiden määrää rajattiin kahteenkymmeneen tuotteeseen. Tuotevalikoima oli kasvanut, ja eri paikkakunnilla niiden oli kuitenkin vastattava suuruudeltaan toisiaan. Tämä teki veronkeruusta erittäin hankalaa. Kun lisäksi usein oli kyse pilaantuvista ruokatarvikkeista, veronkannon oli tapahduttava melko lähellä tuotantopistettä. Myös tämä aiheutti verojen jähmettymisen paljolti paikalla käytettäviksi. Usein vero oli myös ammattikohtainen. 1604 mainitaan verollepanossa metsästyksestä vero; joka jousen käyttäjäksi pystyvältä mieheltä 10 näädän nahkaa. Koska näätäeläimiä ei usein saatu tarpeeksi, määrättiin maksu myöhemmin oravan- tai muina nahkoina.


title: Veroparseli

text: Pietari Brahe ehdotti 1630-luvulla, että verot kannettaisiin vain neljänä parselina: viljana, voina, kaloina ja tervana. Tämä veronmääräytymistä ja -kantoa helpottava esitys jäi kuitenkin toteutumatta, ja vasta 1840-luvulla tuli veronkantoon suuria muutoksia. Ensinnäkin käyttöön otettu verorupla määrättiin veroluvuksi, joka kohteli veronmaksajia lähes samalla tavoin eri puolilla maata. Lisäksi veroparselit määrättiin suoritettaviksi viljana, kaurana, voina tai talina. Näistäkin voi ja tali poistettiin veroparseleiden listalta, ja lopulta tuotteina maksettava vero poistui kokonaan Suomesta 1920-luvun kuluessa, sillä eihän enää ollut torppareitakaan, joiden oli osa maanvuokrasta suoritettava erilaisina tuotteina.


title: Sovellettu matematiikka

text: Sovellettu matematiikka on matematiikan osa-alue, jossa matematiikan tietoa soveltamalla pyritään ratkaisemaan tosielämän ongelmia.


title: Sovellettu matematiikka

text: Sovelletun matematiikan tavoitteena on mallintaa erilaisia ilmiötä, kuvailla niitä ja jos mahdollista, niin myös yrittää ymmärtää niitä. Perinteisesti matematiikkaa on sovellettu etenkin luonnontieteissä, mutta viime aikoina on noussut esille myös monia muita kiinnostavia kohteita, esimerkiksi salakirjoitusjärjestelmät ja optiokaupat. Sovellettu matematiikka ei siis voi olla mikään yhtenäinen matematiikan alue, vaan tarpeen mukaan voidaan joutua käyttämään minkä tahansa matematiikan osa-alueen työkaluja.


title: Sovellettu matematiikka

text: Joensuun yliopiston sovelletun matematiikan opetuksessa ja tutkimuksessa differentiaaliyhtälöt ovat keskeisessä asemassa. Differentiaaliyhtälömalleihin päädytään monissa eri tilanteissa: rakenteitten lujuuslaskelmat, ilman virtauksen laskeminen auton tai lentokoneen ympärillä ja sääennusteet. Lisäksi erilaisten prosessien mallinnuksessa päädytään matemaattisesti hyvin samanlaisiin malleihin: esimerkiksi sellun valmistuksessa pitää ottaa huomioon massan virtaus, kemialliset reaktiot ja lämpö. Käytännössä tällaiset mallit joudutaan ratkaisemaan numeerisesti, joten laskennallisten menetelmien tuntemus on myös tarpeen. Vaikka differentiaaliyhtälöitä on jo tutkittu pitkään, niin avoimia ongelmia riittää niin teorian kuin numeriikan puolella.


title: Sovellettu matematiikka

text: Luontevia ja tavallisia sivuaineita sovelletulle matematiikalle ovat tietojenkäsittelytiede ja fysiikka, mutta myös monet muut voivat tulla kyseeseen. Erityisesti perustiedot tilastomatematiikasta olisi syytä hankkia, ja tilastomatematiikan opintoja voidaan myös jonkin verran sisällyttää pääaineopintoihin.


title: Sovellettu matematiikka

text: Sovellettu matematiikka ei siis ole mikään tarkoin rajattu matematiikan ala, koska eri sovelluksissa käytetään hyvin erilaista matematiikkaa. Tämän takia ei ole oikeastaan mielekästä jakaa kurssejakaan "sovellettuihin" ja "puhtaisiin". Esimerkiksi algebra ja kompleksianalyysi voivat vaikuttaa abstrakteilta, mutta edellinen on välttämätön, jos haluaa ymmärtää, mitä ovat virheitä korjaavat koodit, ja perustiedot jälkimmäisestä ovat tarpeellisia signaalinkäsittelyssä ylipäätään.


title: Sovellettu matematiikka

text: Puhtaan kieliopillisesti olisikin siis parempi puhua matematiikan sovelluksista, kuin sovelletusta matematiikasta, mutta vuosisatoja vanhojen termien muuttaminen on varsin vaikeaa.


title: Sovellettu matematiikka

text: Sovellusalat eivät myöskään pysy samoina ajan kuluessa; esimerkiksi lukuteoriaa, jota pidettiin aivan erityisen "puhtaana" matematiikkana, on viime aikoina käytetty salakirjoitusjärjestelmien suunnittelussa. Myös lineaarialgebran merkitys on muuttunut: 1900-luvun alkupuolella se oli vain eräs osa algebraa, jota opetettiin vain harvoille, kun taas nykyään lineaarialgebra on välttämätöntä sovellusten ja numeerisen laskennan kannalta.


title: Sovellettu matematiikka

text: Sovellettu matematiikka on siis eri aikoina tarkoittanut eri asioita. Nykyisin tietokoneiden ansiosta avautuu koko ajan uusia sovellusalueita omine ongelmineen. Sovelletun matematiikan käsite onkin usein liian epämääräinen kuvaamaan kaikkea tätä, joten nykyisin käytetään paljon seuraavia termejä puhuttaessa eri näkökulmista ja lähtökohdista matematiikan sovelluksiin: numeerinen analyysi/matematiikka, tieteellinen laskenta, (matemaattinen) mallintaminen.


title: Oskar Uotila

text: Oskar Favén (kirjailijanimi Oskar Uotila, 21. syyskuuta 1853 Urjala – 10. heinäkuuta 1903 Kylmäkoski) oli suomalainen runoilija ja yliopiston lehtori.


title: Oskar Uotila

text: Favénin vanhemmat olivat ratsutilallinen Antti Uotila ja Ulrika Maria Laatu. Hän pääsi ylioppilaaksi Jyväskylän alkeisopistosta 1870 ja suoritti Helsingin yliopistossa tuomarintutkinnon 1874 ja yleisen oikeustutkinnon 1878. Favén sai varatuomarin arvon 1878.


title: Oskar Uotila

text: Favén oli Helsingin yliopiston lainopillisen tiedekunnan ylimääräinen suomen kielen lehtori 1882–1900. Sen lisäksi että hän kirjoitti runoja, joita julkaistiin pääasiassa sanomalehdissä ja kirjallisissa albumeissa. Runoilijan kuoleman jälkeen hänen poikansa Pertti Uotila julkaisi kahdessa osassa isänsä "Kootut runoteokset" (1911), joiden jälkimmäinen osa sisältää suomennoksia. Favén suomensi esimerkiksi Friedrich Schilleriä, Sándor Petőfiiä, Dantea, Robert Burnsia ja Heinrich Heinelta myös kokoelman "Runoelmia" (1887).


title: Oskar Uotila

text: Favénin veli oli taidemaalari Aukusti Uotila. Hänen poikansa oli taidemaalari Antti Favén ja hänen puolisonsa vuodesta 1879 oli Ida Berta Hildegard Favén, o.s. Hjelt.


title: Pepen parhaat

text: Pepen parhaat on suomalaisen pop-yhtye Jormasin kokoelma-albumi vuodelta 1972. Se julkaistiin laulaja Pepe Willbergin nimellä, hänen silloisen suuren suosionsa vuoksi. Tosiasiassa kokoelman kappaleista vain "Elää" on levytetty alun perin Willbergin omalla nimellä. Suurin osa muista on tehty Jormas-yhtyeen kanssa ja niissä kokoonpanona Pepe Willberg (laulu, kitara), Hasse Walli (kitara), Kicke Bergholm (basso), Arto Koskinen (kosketinsoittimet) ja Matti Oiling (rummut).


title: Pepen parhaat

text: Levy julkaistiin uudelleen vuonna 1979, sekä LP:nä että C-kasettina.


title: William Klein

text: William Klein (s. 19. huhtikuuta 1928 New York, New York, Yhdysvallat) on yhdysvaltalainen elokuvaohjaaja ja valokuvaaja. Valokuvauksesta hän voitti vuonna 1956 Nadar-palkinnon.


title: William Klein

text: Huolimatta siitä, että Klein on syntynyt ja opiskellut New Yorkissa, hän on luonut työuransa pääosin Ranskassa. Muutamia elokuvia ovat "Qui êtes-vous" (1966), "Polly Maggoo?" (1966) ja "Mister Freedom" (1969).


title: William Klein

text: Kleinille myönnettiin vuonna 1967 Jean Vigon palkinto. Vuonna 1990 hän sai kansainvälisen Hasselblad-palkinnon.


title: William Klein

text: Klein syntyi juutalaiseen sukuun. Hän saapui Pariisin ensimmäistä kertaa kesällä 1947 ja toimi vuoteen 1965 "Voguen" muotikuvaajana.


title: Kuntoklubi

text: Kuntoklubi on paikka, joka tarjoaa liikuntapalveluja pääsääntöisesti vain klubin jäsenille. Kuntoklubi voi olla joko kokonaan tai osittain suljettu muilta kuin sen jäseniltä. Jäsenyyttä voidaan anoa joko suoraan klubilta tai olemassa olevien jäsenien suosituksesta.


title: Kuntoklubi

text: Valikoimaan kuuluu perinteisen kuntosalin lisäksi ryhmäliikuntaa sekä mahdollisesti erilaisia palloilulajeja tai vesiurheilumahdollisuuksia. Erilaiset ohjauspalvelut, kuten personal trainer -palvelut kuuluvat yleensä kuntoklubin jäsenyyteen, ilman erillistä veloitusta.


title: Kuntoklubi

text: Suomessa on useita valtakunnallisia kuntoklubiketjuja, ja lisäksi ketjuista riippumattomia kuntoklubeja.


title: Ulkomaalaisen omaisuuden hoitokunta

text: Ulkomaalaisen omaisuuden hoitokunta (myös "Ulkomaisen omaisuuden hoitokunta", lyhenne UOH) oli Suomen valtion toimielin, joka toimi kahdessa vaiheessa jatkosodan aikana ja sen jälkeen.


title: Ulkomaalaisen omaisuuden hoitokunta

text: Ensimmäisen kerran hoitokunta asetettiin vuonna 1942 vastaamaan vallatuilla alueilla olevasta neuvostoliittolaisesta omaisuudesta.


title: Ulkomaalaisen omaisuuden hoitokunta

text: Hoitokunta perustettiin uudelleen Moskovan välirauhan ehtojen velvoittamana 21. toukokuuta 1946 huolehtimaan Suomessa olevan saksalaisen omaisuuden luovuttamisesta Neuvostoliitolle. Rauhansopimuksen 15 pykälän mukaisesti:


title: Ulkomaalaisen omaisuuden hoitokunta

text: "Suomi sitoutuu sotasaaliina luovuttamaan Liittoutuneiden (Neuvostoliiton) Ylimmälle Sotilasjohdolle kaiken Suomen alueella olevan Saksalle ja sen vasalleille kuuluvan sotilasomaisuuden sekä näille maille kuuluvat ja Suomen aluevesillä olevat sota- ja muut alukset."


title: Ulkomaalaisen omaisuuden hoitokunta

text: Sotilasomaisuuteen laskettiin myös joukko teollisuuslaitoksia ja muita yrityksiä. Niihin kuuluivat mm. Tikkakoski Oy sekä AEG:n Suomen tytäryhtiö.


title: Ulkomaalaisen omaisuuden hoitokunta

text: Näitä ei suoranaisesti siirretty Neuvostoliitolle, vaan sille siirtyi yritysten osake-enemmistö. Yritysten määräysvalta siirrettiin ensiksi Ulkomaalaisen omaisuuden hoitokunnalle. Hoitokunnan työ eteni "loppuvaiheeseen" vuoden 1947 helmikuun lopulle tultaessa, jolloin neuvostoliittolaiset olivat ottaneet yritykset tosiasialliseen hallintaansa ja hoitokunta luovutti toimintakertomuksensa ulkoministeriölle.


title: Barry Ferguson

text: Barry Ferguson, MBE (s. 2. helmikuuta 1978, Hamilton) on skotlantilainen jalkapalloilija, pelipaikaltaan keskikenttäpelaaja. Hän pelasi pitkään Skotlannin Valioliigan Rangersissa ja toimi sekä Rangersin että Skotlannin maajoukkueen kapteenina.


title: Barry Ferguson

text: Ferguson on Rangersin kasvatti. Seuran edustusjoukkueessa hän debytoi vuonna 1997. Rangersin lisäksi Ferguson on edustanut muun muassa Englannin Valioliigan Blackburn Roversia vuosina 2003–2005 sekä myöhemmin Birmingham Cityä ja Blackpoolia. Hän on saavuttanut urallaan useita Skotlannin liiga- ja cup-mestaruuksia.


title: Barry Ferguson

text: Skotlannin maajoukkueessa Ferguson debytoi vuonna 1998. Häntä pidettiin aikanaan yhtenä Skotlannin tärkeimmistä pelaajista. Kaikkiaan hän pelasi 45 maaottelua, niistä viimeisen vuonna 2009, ja teki niissä kolme maalia.


title: Paul-Eerik Rummo

text: Paul-Eerik Rummo (s. 19. tammikuuta 1942 Tallinna) on virolainen runoilija ja Reformipuolueen poliitikko. Hän valmistui Tarton yliopistosta vuonna 1965 pääaineenaan virolainen filologia. Hän kuuluu ns. neljänkymmenen kirjeen allekirjoittajiin.


title: Paul-Eerik Rummo

text: Rummo toimi vuosina 2003–2007 Viron kansansuhteiden ministerinä. Hänet valittiin yhdenteentoista Riigikoguun 4. maaliskuuta 2007.


title: Paul-Eerik Rummo

text: Paul-Eerik Rummon isä Paul Rummo (1909–1981) oli tunnettu kirjailija. Paul-Eerik Rummo on naimisissa näyttelijä-kirjailija Viiu Härmin kanssa.


title: Tradeka

text: Tradeka on suomalainen vasemmiston hallitsema monialakonserni. Konsernin emoyhtiö on Osuuskunta Tradeka (aik. "Osuuskunta Tradeka-yhtymä"). Osuuskunta Tradeka kutsuu itseään "omistajaosuuskunnaksi". Osuuskunnalla on noin 230 000 jäsentä, ja sen edustajiston suurimmat ryhmät ovat SDP ja vasemmistoliitto.


title: Tradeka

text: Tradeka-konserniin kuuluvat mm. ravintola-alalla toimiva Restel, jakelu- ja markkinointiyhtiö Lehtipiste, kotiin vietävien hoivapalvelujen, ensihoidon ja julkisen terveydenhuollon palveluja tarjoava Med Group sekä "Tradeka-sijoitus Oy". Lisäksi Tradeka omistaa kolmasosan Kotosalla-asumispalveluista vastaavasta Yhdessä huomiseen Oy:stä ja noin viidesosan Seulo Palveluista, joka harjoittaa verkkoruokakauppaa nimellä Kauppahalli24.


title: Tradeka

text: Vuoteen 1995 asti Tradeka toimi nimellä "Eka." Eka harjoitti laajamittaista osuuskauppaa ("E-liike") ja oli osa niin sanottua edistysmielistä osuustoimintaa. Osuuskaupoista kuitenkin luovuttiin Ekan jouduttua talousvaikeuksiin ja muututtua Tradekaksi.


title: Tradeka

text: Osuuskunta Tradeka käyttää itsestään nimitystä omistajaosuuskunta. Omasta mielestään se ei enää ole kuluttajaosuuskunta kuten aiemmin. Tradekan toiminta-ajatuksena on ”merkityksellinen omistajuus ja inhimillisemmän markkinatalouden toteuttaminen käytännössä”.


title: Tradeka

text: Osuuskunta Tradekalla oli vuoden 2017 lopussa 228 299 jäsentä. Jäsenmäärä on laskenut, sillä vuonna 1994 jäseniä oli vielä lähes 372 000. Jäseneksi liittymisestä peritään osuusmaksu 33,64 €. Maksun saa takaisin, jos jäsen eroaa Tradekasta. Jäsenetuina jäsenet saavat alennuksia konsernin ja sen yhteistyökumppaneiden palveluista.


title: Tradeka

text: Osuuskunnan tuottamaa ylijäämää eli voittoa ei ole jaettu jäsenille. Sen sijaan sitä on jaettu ulos huomattavina lahjoituksina. Osa lahjoituksista on ollut suunnattu poliittista vasemmistoa lähellä oleville järjestöille.


title: Tradeka

text: Konsernin yhtiörakennetta uudistettiin merkittävästi vuonna 2014. Osuuskunta Tradeka on konsernin emoyhtiö, joka huolehtii osuuskunnan jäseneduista ja -palveluista sekä omistajaohjauksesta.


title: Tradeka

text: Konsernin liiketoiminnan hallinnointi on siirretty osuuskunnalta holdingyhtiöön Tradeka-Yhtiöt Oy, jonka omistuksessa ovat Med Group Oy, Restel Oy, Tradedot Oy ja Tradeka-sijoitus Oy. Tradeka-Yhtiöt Oy:n pääomistaja on Osuuskunta Tradeka, jonka omistusosuus on 98 % mutta osuus määräysvallasta vain 49 %. Loput 51 % määräysvallasta on 2014 siirretty "Tradekan säätiölle" ja "Kuluttajaosuustoiminnan säätiölle".


title: Tradeka

text: "Tradekan säätiö" perustettiin vuonna 2014. Sääntöjensä mukaan säätiö vaalii edistysmielisen osuustoimintaliikkeen aatteellista ja sivistyksellistä perintöä. Säätiö myös harjoittaa lahjoitustoimintaa sekä hallinnoi taidekokoelmaa.


title: Tradeka

text: Ylintä päätösvaltaa osuuskunnassa käyttää jäsenistön vaaleilla kuudeksi vuodeksi kerrallaan valitsema edustajisto. Se valitaan vaaleissa, viimeksi 2016. Nykyisessä edustajistossa sosialidemokraateilla on 55 edustajaa (65 %), vasemmistolaisilla 29 edustajaa (34 %) ja kommunisteilla (SKP) 1 edustaja (1 %). Sosialidemokraattien kannatus nousi verrattuna edellisiin, vuoden 2010 edustajiston vaaleihin. Tuolloin edustajistoon valittiin poliittiseen vasemmistoon lukeutuvien lisäksi yksi keskustalainen edustaja.


title: Tradeka

text: Valtaa Tradekassa käyttävät SDP:n ja vasemmistoliiton edustajat. Osuuskunnan hallituksessa on useita SDP:n entisiä kansanedustajia. Edustajistossa puolestaan toimi seitsemän SDP:n nykyistä kansanedustajaa vuonna 2018.


title: Tradeka

text: Edistysmieliseksi osuustoiminnaksi ilmoittautuneet osuuskaupat eli osuusliikkeet erosivat Yleisestä Osuuskauppojen Liitosta 1916 ja perustivat Osuusliike Elannon johdolla omaksi aatteelliseksi keskusjärjestökseen Kulutusosuuskuntien Keskusliiton (KK). Osuusliikkeet erosivat seuraavana vuonna Suomen Osuuskauppojen Keskuskunnasta (SOK) ja perustivat keskuskaupakseen Suomen Osuustukkukaupan (OTK), josta tuli "Osuustukkukauppa" 1920 ja "Keskusosuusliike OTK" 1970. Enimmillään osuusliikkeitä oli 129. Järjestäytyminen yhtenäiseksi kaupparyhmittymäksi, E-liikkeeksi tapahtui 1964.


title: Tradeka

text: Raskas teollisuus ja kannattamattomat osuusliikkeet olivat ajaneet OTK:n kriisin partaalle. Pitkäaikaiset vastuunkantajat väistyvät ja valta keskittyi uudelle pääjohtajalle Eero Rantalalle. Kun 39 osuusliikettä sulautui omistamaansa OTK:hon 1983, muodostui "E-osuuskunta Eka". Poikkeuksena oli ainoastaan yksi, mutta sitäkin suurempi eli noin neljänneksen osuusliikkeiden yhteenlasketusta liikevaihdosta ja jäsenistöstä edustanut Elanto, samalla sen omistajuus henkilöjäsenyyteen perustuvaksi muuttuneessa osuuskunnassa purkautui. Jo aiemmin samana vuonna KK:n nimi muutettiin muotoon Kulutusosuustoiminnan Keskusliitto jäseninään fuusion jälkeen siis vain Eka ja Elanto.


title: Tradeka

text: E-osuuskunta Ekasta muotoutui vuonna 1987 Kansa-vakuutuskonsernin ja Haka-rakennusyhtiön mukaantulon jälkeen "Osuuskunta Eka-yhtymä".


title: Tradeka

text: Nimi Eka oli peräisin 1973 avatulta Kannelmäen EKA-marketilta, joka oli E-liikkeen ensimmäinen ”suurtavaratalo”. EKA tuli sanoista Elanto ja Kannelmäki.


title: Tradeka

text: Vuonna 1988 rekisteröitiin aputoiminimi "Tradeka" vähittäiskauppaa varten. Nimi tuli sanoista trade ja Eka.


title: Tradeka

text: Vuonna 1992 Eka-yhtymä ja Elanto sekä SOK ja Suomen Osuuskauppojen Keskusliitto perustivat Co-op Suomen Kuluttajaosuustoiminnan Liiton (KOL), jolloin samassa yhteydessä KK lopetti toimintansa ja E-liike siirtyi historiaan. KOL:n toiminta puolestaan päättyi ainakin tosiasiallisesti vuoden 2003 lopussa.


title: Tradeka

text: Ekan taloudellinen tilanne pysyi heikkona alusta alkaen ja yhtymä oli pahenevassa rahoituskriisissä. Investoinnit ja toiminta rahoitettiin viime vaiheessa Eläke-Kansan kassavirralla. Lokakuussa 1993 tiedotusvälineissä alkoi liikkua tietoja Ekan taloudellisesta tilanteesta ja Hakan suurista tappioista. Uutisten johdosta Ekan säästökassa-asiakkaat alkoivat nostaa säästöjään joukkomitassa. Pankit kieltäytyivät rahoituksesta ja tämän johdosta Eka haki itsensä yrityssaneeraukseen.


title: Tradeka

text: Ekan yrityssaneeraus aiheutti Eläke- ja Henki-Kansan sekä Hakan konkurssin.


title: Tradeka

text: Kun Eka-yhtymä muuttui yritysaneerauksen yhteydessä "Osuuskunta Tradeka-yhtymäksi" ja vähittäiskaupan liiketoimintaryhmästä tehtiin osakeyhtiö, Tradeka Oy vuonna 1995, samalla päättyi osuuskunnan harjoittama osuuskauppatoiminta.


title: Tradeka

text: Saneeraus saatiin päätökseen vuoden 2003 lopussa sekä Tradeka Oy:n ja Wihurin omistaman Ruokamarkkinat-yhtiön liiketoiminnat yhdistettiin uudeksi Tradeka Oy:ksi 2005, jonka jälkeenkin omistajana hieman yli 50 % osuudella oli osuuskunta. Se kuitenkin myi yhtiön osakkeita pääomasijoitusyhtiö Industri Kapitalille 2007 jääden enää vähemmistöomistajaksi yhtiöön, jonka nimeksi tuli vuonna 2008 Suomen Lähikauppa. Tradeka luopui kokonaan Suomen Lähikaupasta 2012.


title: Tradeka

text: Tradeka on antanut vasemmistolle puoluetukea ja vaalirahaa. Tradeka tuki vasemmistoliittoa runsaalla 100 000 eurolla 2007-2009 ja SDP:tä yhteensä 80 000 eurolla 2007-2008. Tradeka on tukenut vasemmistoliittoa myös 2010-luvulla. Presidentinvaaleissa 2017 Tradeka tuki SDP:n Tuula Haataista. Kunnallisvaaleissa 2017 Tradeka jakoi vaalirahaa 105:lle vasemmistoliiton ja SDP:n ehdokkaalle. Muiden puolueiden ehdokkaita ei tuettu. Rahan jakamisesta päätti Tradekan hallitus, jonka jäsenistä lähes puolet sai rahaa myös itselleen. Rahanjakoperiaatteena Tradekassa on, että vaalirahaa saavat Tradekan hallintoelinten jäsenet, luottamusmiehet ja työsuojeluvaltuutetut. Hallituksen puheenjohtajan Markus Aaltosen mukaan vaalirahoitus on Tradekassa ”ikimuistoinen käytäntö”. Vuoden 2019 eduskuntavaaleissa Tradeka aikoo jakaa vaalirahaa ehdokkailleen aiempaa enemmän.


title: Tradeka

text: Tradeka on tukenut avoimesti myös vasemmistolaista Vasemmistofoorumia ja sosiaalidemokraattista Kalevi Sorsa -säätiötä, joita se kutsuu "yleishyödyllisiksi yhteistyökumppaneiksi". Muita tuensaajia ovat olleet mm. "Nuorten Kotkien Keskusliitto" ja "Suomen Työväentalojen Liitto".


title: Tradeka

text: Aiemmin Tradeka myi poliitikoille alennuksella ruokaa ja käyttötavaroita. Alennus koski hallintoneuvoston ja edustajiston entisiä ja nykyisiä jäseniä perheineen. Käytäntö oli toimitusjohtajan mukaan ollut voimassa vuosikymmeniä.


title: Tabula Rasa (albumi)

text: Tabula Rasa on samannimisen suomalaisen progressiivista rockia soittaneen yhtyeen esikoisalbumi vuodelta 1975. Levy sai kaupallisesti kohtalaisen hyvän vastaanoton (sijoitus albumilistalla 16.), tosin muutamat kriitikot arvostelivat Mikko Alatalon voimakkaasti kantaa ottavia sanoituksia.


title: Tabula Rasa (albumi)

text: Kappaleen "Vuorellaistuja" on Alatalon sijaan sanoittanut naantalilainen runoilija Tapio Keskitalo.


title: Tabula Rasa (albumi)

text: Sekä levyn alkuperäisessä vinyylipainoksessa että myöhemmässä CD-painoksessa kappaleet "Tuho" ja "Gryf" on merkitty kappalelistaan väärinpäin. "Gryf" on todellisuudessa levyn kolmas kappale ja "Tuho" neljäs.


title: 20 toivottua levytystä

text: 20 toivottua levytystä on suomalaisen laulajan Paula Koivuniemen kokoelma-albumi. Se julkaistiin vuonna 1987.


title: Kuuritari

text: Kuuritari (), oikealta nimeltään Marc Spector on Marvel-kustantamon sarjakuvissa esiintyvä supersankari. Hahmo esiintyi ensimmäisen kerran "Werewolf by Night" -lehden numerossa 32 (1975). Hahmon loivat Doug Moench ja Don Perlin.


title: Kuuritari

text: Kuuritari on riippuvainen kuusta, ja sanoo palvelevansa kuun jumalaa, Khonshua. Hän on kerran pystynyt nousemaan kuolleista Khonsun voiman avulla. Hän saa joskus näkyjä tulevaisuudesta.


title: Statius

text: Publius Papinius Statius (n. 40–96) oli roomalainen runoilija latinalaisen kirjallisuuden niin sanotulla "hopeisella kaudella". Hän syntyi Italiassa nykyisen Napolin alueella.


title: Statius

text: Statiuksen tunnetuimmat teokset ovat "Thebais", eepos seitsemän Thebaa vastaan käymästä sodasta, sekä runokokoelma "Silvae", joka avaa näkymän aikansa kirjallisiin piireihin ja elämään keisari Domitianuksen hovissa.


title: Statius

text: Vaikka Statiuksesta tiedetään nykyään vähän, oli hän vuosisatoja tunnetuimpia antiikin Rooman runoilijoita jääden toiseksi ainoastaan Vergiliukselle. Hänet muistetaan runojensa lisäksi myös henkilöhahmona Danten "Jumalaisesta näytelmästä" sen "Kiirastuli"-osiosta.


title: M/S Hurst Point

text: M/S Hurst Point () on englantilaisen AWSR Shippingin omistama rahtialus. Alus on rakennettu vuonna 2002 Flensburger Schiffbau-Gesellschaftin telakalla Flensburgissa, Saksassa. Kuollutta painoa aluksella on 13 274 tonnia. "Hurst Point" on rekisteröity Yhdistyneen kuningaskunnan lipun alle ja sen kotisatama on Lontoo.


title: M/S Hurst Point

text: Hurst Pointin sisaraluksia ovat M/S Hartland Point, M/S Eddystone, M/S Beachy Head, M/S Anvil Point ja M/S Longstone.


title: M/S Hurst Point

text: 21. tammikuuta 2002 aluksen köli laskettiin vesille ja 19. huhtikuuta alus laskettiin vesille. 16. elokuuta alus luovutettiin AWSR Shippingin omistukseen, joka rekisteröi aluksen Yhdistyneen kuningaskunnan lipun alle ja kotisatamaksi tuli maan pääkaupunki Lontoo.


title: Kiiskilahti

text: Kiiskilahti oli yksi Virolahden kylistä. Pariisin rauhansopimuksessa 1947 toisen maailmansodan jälkeen Kiiskilahti jäi suurimmaksi osaksi Neuvostoliiton puolelle osana luovutettua Karjalaa, joskin osa kylän maa- ja vesialueista jäi Suomen puolelle. Kiiskilahden lähin naapurikylä Suomen puolella rajaa on Hämeenkylä.


title: Kiiskilahti

text: 1500- ja 1600-lukujen vaihteessa lähes parinkymmenen vuoden ajan Kiiskilahdella toimi kruunun laivaveistämö (bankstad). Siellä rakennettiin laivastoa varten useita pienehköjä rannikkoaluksia, kuuttoja, lotjia ja pinasseja. Veistämössä työskenteli ajoittain useita kymmeniä miehiä. Kansantarinoiden mukaan Kiiskilahdessa kerrottiin olleen kaupunki ja myöhemmin sitä kutsuttiin vielä pilkallisesti Rämsänkaupungiksi tai Rämpsänkaupungiksi. Ainoa vierasperäinen paikannimi Kiiskilahdessa oli Nääsinniitty.


title: Kiiskilahti

text: Vanhoina aikoina Kiiskilahdessa oli neljä taloa: Olli, Vilppu, Kiiski ja Nakari. Nämä talot sijaitsivat kaikki lähekkäin. Kiiski-nimeä tavataan myös Viipurin pitäjässä, jossa on Kiiskilän kylä ja tarinoiden mukaan Nakarin suku on kotoisin Baltiasta. Vuonna 1641 eversti Leonhard von Vietinghoff sai läänityksekseen muun muassa Kiiskilahden kylän. Läänitys peruuntui isossa reduktiossa ja vuonna 1705 kiiskilahtelainen Martti Yrjönpoika Kiiski osti 650:lla kuparirahalla von Vietinghoff-suvun ratsutilan Koskelan kylästä.


title: Kiiskilahti

text: Myöhemmin laajentunut kylä sijaitsi Koskelanjoen suun länsipuolella olevan Yllahden länsirannalla. Talvisodan kynnyksellä taloja oli 21 ja torppareita 5. Kansakoulu Kiiskilahteen perustettiin 1911. Perimätiedon mukaan Suursaaren Kiiskinkylän asutus on saanut sekä alkunsa että nimensä Kiiskilahdesta. Kiiskin suvun jäseniä on pesiytynyt vuonna 1642 Vehkalahden Tammioon, 1644 Lavansaareen, 1658 Suursaareen ja viimeistään 1669 Tytärsaareen. Todennäköisesti ainakin osa näistä Kiiskeistä oli kotoisin Kiiskilahdelta.


title: Far Cry 2

text: Far Cry 2 on Ubisoftin kehittämä ja julkaisema ensimmäisen persoonan ammuntapeli, joka julkaistiin vuonna 2008 Microsoft Windowsille, PlayStation 3:lle ja Xbox 360:lle. Peliä varten luotiin uusi pelimoottori, vaikka itse peli on jatko-osa "Far Crylle". Pelin juonella ja tapahtumapaikalla ei kuitenkaan ole mitään yhteyttä edeltäjäänsä. Alkuperäisen pelin tehnyt Crytek ei ollut kehittämässä jatko-osaa, sillä se myi oikeutensa pelisarjaan Ubisoftille.


title: Far Cry 2

text: Pelin tapahtumapaikka on Afrikka, ja avoin pelialue on suurudeltaan yli 50 neliökilometriä.


title: Far Cry 2

text: Pelisarjan seuraava osa on "Far Cry 3".


title: Far Cry 2

text: Pelissä tavattavat aseet jakautuvat ensisijaisiin, toissijaisiin ja erikoisaseisiin, joita on yksinpelissä mahdollista sekoittaa useisiin pelaajalle mieleisiin varustekokonaisuuksiin. Moninpelissä aseet on jaettu kuuteen erilaiseen luokkaan; kommandoon (Commando), tarkka-ampujaan (Sharpshooter), sissiin (Guerrilla), kapinalliseen (Rebel), tykkimieheen (Gunner) ja sabotööriin (Saboteur), joiden väliltä pelaaja valitsee. Näin ollen varustekokonaisuuksien yhdisteleminen on rajoitetumpaa, ja luokka määrittelee lähinnä, minkälaisia aseita pelaajan on mahdollista käyttää. Missään luokassa ei muihin luokkiin nähden ole käytössä keskenään samanlaisia aseita.


title: Far Cry 2

text: Pelin alussa pelaajan valitsema hahmo istuu taksin kyydissä. Hän on juuri saapunut nimeämättömään Afrikan valtioon tehtävänään tappaa kahta armeijaa varustava asekauppias, "The Jackal". Taksin saavuttua Palan-nimisessä kylässä olevalle hotellille malariatartunnan saanut pelihahmo pyörtyy. Hän herää hotellihuoneessa, jossa Jackal juttelee pelaajalle. Pelihahmo pakenee paikalta ja pyörtyy taas. Hänen herättyään Palassa on meneillään hurja taistelu. Pelaaja liittyy taistoon, mutta haavoittuu vakavasti. Sen jälkeen hän herää joko UFLL:n (vasemmisto) tai APR:n (oikeisto) leirissä ja saa pikaisen koulutuksen selviytymisestä sodan keskellä. Lisäksi pelaaja saa kaksi ensimmäistä kaveriaan. Alkutehtävien jälkeen pelaaja käsketään etsimään ja tappamaan Jackal. Jackalia ei voi kuitenkaan tavata ennen kuin on suorittanut oikeat päätehtävät.


title: Far Cry 2

text: Alun perin pelissä piti olla paljon elämää ja esimerkiksi saalistajaeläimiä. "Pitää vain karsia pelin sisältöä ja keskittyä oleelliseen", sanoi pelin tuottaja Louis-Pierre Pharandin. Olennaisella tarkoitetaan, että pelissä pitäisi olla pitkälle kehittynyt tekoäly ja paljolti tuhoutuva ympäristö. Laaja ja vapaa maailma on myös keskeisessä roolissa.


title: Raging Silence

text: Raging Silence on hard rock -yhtye Uriah Heepin seitsemästoista studioalbumi vuodelta 1989. Levy oli ensimmäinen studioalbumi nykyisen laulusolistin Bernie Shaw’n kanssa. Toinen uusi jäsen albumilla on kosketinsoittaja Phil Lanzon, joka siirtyi Uriah Heepiin Sweet-yhtyeestä. Molemmat tosin olivat tehneet debyyttinsä yhtyeen riveissä jo vuoden 1988 livealbumilla "Live in Moscow". "Raging Silencella" esiintyvä kokoonpano pysyi koossa aina vuoteen 2007 asti.


title: Raging Silence

text: Kappaleen ”Blood Red Roses” sävelsi yhtyeen aikaisempi laulaja Peter Goalby. Lisäksi yhtye versioi kolme eri esittäjien aiemmin levyttämää kappaletta. Esimerkiksi avausraita ”Hold Your Head Up” on cover Argent-yhtyeen hitistä. Albumin julkaisun jälkeisellä kiertueella Uriah Heep esiintyi 38:ssa maassa.


title: Raging Silence

text: Basisti Trevor Bolder on myöhemmin kuvaillut "Raging Silencea" albumiksi, joka palautti Uriah Heepin maanpinnalle, eivätkä ihmiset enää pitäneet yhtyettä kuolleena. Albumi sai myös hyvää palautetta kriitikoilta.


title: Raging Silence

text:
A-puoli
B-puoli


title: In Times Before the Light

text: In Times Before the Light on norjalaisen metallibändi The Kovenantin debyyttialbumi. Se julkaistiin vuonna 1996 levymerkillä . Levyllä soittavat Nagash (Stian Arnesen) ja Blackheart (Amund Svensson). Levyn soundimaailma on melko tunkkainen ja suttuinen, joka oli tuohon aikaan hyvin yleistä, mutta musiikki itsessään oli melodista black metal -musiikkia jopa pienillä doom metal -vivahteilla. Albumi uudelleennauhoitettiin vuonna 2002, jolloin sen soundi muuttui puhtaammaksi ja musiikki itse tehtiin enemmän industrial-tyylisemmäksi.


title: In Times Before the Light

text: Kaikki kappaleet säveltänyt ja sanoittanut Covenant.


title: TIETY

text: TIETY - Tietotyötutkinto on yksi TIEKE Tietoyhteiskunnan kehittämiskeskus ry:n ohjelmistoriippumattomista tutkinnoista. TIETY - Tietotyötutkinnon tavoitteena on edistää tietotyötaitoja työelämälähtöisesti. TIETY - Tietotyötutkinnon suorittaminen edellyttää aina tutkintoon valmistavaan koulutukseen osallistumista. Koulutuksen aikana osallistujille kehittyy paremmat valmiudet kehittää omia sekä organisaatioiden toimintamalleja.


title: TIETY

text: TIETY - Tietotyötutkinnon suorittaneilla on kyky hyödyntää tieto- ja viestintäteknisiä taitoja monipuolisesti, verkottuneesti ja luovasti. Tutkinnossa korostuu perinteisen yksilöllisen tekemisen lisäksi yhteisöllinen toiminta ja tutkinto lisää suorittajien kykyä työskennellä ammatillisissa ryhmissä ja verkostoissa käyttäen tieto- ja viestintäteknologiaa välineenään. Yksi keskeisistä tavoitteista on lisätä tutkinnon suorittajien innovatiivisuutta ja rohkaista heitä soveltamaan uusia tekniikoita omassa työssään.